Reiñ bod | YA! Keleier e brezhoneg - kazetenn sizhuniek enlinenn\nKeleier » Kenskoazell » Reiñ bod\n11 / 09 / 2017 | Kenskoazell | Commentaires fermés sur Reiñ bod\nDa geñver gouel ur c’harter : “la Nizanerie”\nKroget he deus kevredigezh “Les Eaux Vives” e Naoned gant ar soñj sikour an dud n’o deus lojeiz ebet. Dilezet o deus o spered kristen, astennet int bremañ war an departamant, met dalc’het d’o lañs evit sikour o nesañ.\n40 vloaz zo e kroue ur vedisinez, Marion Cahour, ar gevredigezh, c’hoant ganti mont pelloc’h eget pediñ en un iliz, ar pezh a rae gant mignoned. Hag hi da zigeriñ ul lec’h evit degemer an holl dud a c’helle, tapet gant an diaesterioù, gant an alkol. 40 vloaz goude zo c’hoazh eus “Les Eaux Vives”, 90 goprad pe war-dro (90 ETP evit bezañ resis) ha kement all a dud a-youl vat. “A-bouez eo kaout outo o kenlabourat gant ar gopridi. Pa vez skeudenn an aotrouniezh gant ar re ziwezhañ-mañ e vez hini an amezeg, ar c’hamarad gant ar re gentañ.” eme Denis Astalion, prezidant ar gevredigezh. 4 rann a gaver er gevredigezh, troet holl war an degemer, awenet holl gant skeudenn an “Abbé Pierre”, memes ma ne labouront ket holl er memes lec’h, gant an memes eurvezhioù, evit ar memes tud.\nE kreiz kêr Naoned o deus ul lec’h evit degemer, hep gouzout muioc’h diwar o fenn, evit an noz, betek 30 den tapet berr gant al lojañ. “Ne vez ganeomp nemet ur pal, reiñ bod d’an dud gwasket, amzer dezho adpakañ nerzh.” a zispleg ar prezidant.\nE gwalarn an departamant, war-zu Saveneg, e veront “La Claire Fontaine” a zegemer anezho etre 10 eur vintin ha 4eur. Kinnig a reont enno stalioù skrivañ, c’hoarioù. Bez’ e c’hell an dud debriñ ivez evit 1,70€ ar pred. En o CHU* e c’hellont degemer 50 den ha 70 all en o zier-degemer.\nTro-dro da Sant Nazer, Blains… e pledont gant an estranjourien, gant sikour ar strollegezhioù. 100 plas a zo en o CADA evit degemer anezho ha sikour anezho evit o faperioù. 100 plas all a zo gant an ATSA.\nE norzh an departamant, war-dro Nozay ha Kastell Briand, e veront ur servij feurmiñ kirri ha c’hwiled-tan. “Eno n’eus ket kalz a dra. Bez’ e rank ober hent hag alies ne c’hellont ket.” eme Denis Astalion. War-dro 100 e vez sikouret bep bloaz.\nRaktres ar 5 pont\n“Kaozeet e vez eus SDF met n’o deus annez ebet, nag unan hirbad, na zoken berrbad. Ne reont nemet mont ha dont, atav war fiñv, eus ul lec’h d’unan all.” eme ar prezidant. Hag int da ijinañ ur raktres bras, reiñ d’an dud-se ul lec’h diskuizh stabil. “Ma kollit ho labour, goude pemzektez er straed, oc’h un den distrujet. Da gentañ eo dav reiñ bod dezho, hep digoll, amzer dezho kavout ur raktres nevez.” a zispleg c’hoazh. Plijet eo bet kêr-Naoned gant ar raktres, hag Europa ivez. Bremañ e rankont kas o raktres da benn, bodañ o holl servijoù, e kreiz-kêr, e savadurioù nevez savet war un dachenn roet dezho gant an ti-kêr, war an enezenn, nepell eus an Olifant… Eno e vo degemeret 40 den gant ar CHU, 30 den diouzh noz, ha 60 pred a vo servijet bemdez. E fin 2019 e rankfe loc’hañ. “Pelloc’h eget ur savadur e fell deomp sevel, ur c’harter.” a anzav Denis Astalion. Darempredoù o deus kemeret gant Emmaus Naoned evit ma vefe ganto ur stal. Ha reoù all a vo c’hoazh rak fellout a ra dezho krouiñ liammoù sokial tro-dro d’o savadur.\n“Ezel omp eus Emmaus, zoken ma n’omp ket ur greizenn eus ar seurt a vez anvet. Ur paotr dreist e oa o diazezer.” a veneg c’hoazh Denis Astalion evit klokaat ar skeudenn da reiñ eus ar gevredigezh, aozet evit sikour ar re baourañ.\nAvailable in either walnut or oak grain, this genuine wood charging stand provides cable routing to keep https://trackingapps.org/mobistealth your charging cords organized and out of sight while elegantly displaying your apple watch


Ar c’henta Miz Mari/Jesus diskenned diouz ar groaz - Wikimammenn\nAr c’henta Miz Mari/Jesus diskenned diouz ar groaz\nF. Hallégouët, 1868 (p. 159-166)\n◄ Mari e traon ar groaz Jesus diskenned diouz ar groaz Jesus, beo adarre, a en em diskuezas d’he Vam ►\nAN UGENTVET DERVEZ\nJesus diskenned diouz ar Groaz\nMari a oa en e zav e-harz ar groaz, pa guzas an eol, pa grenas an douar, var maro Jesus. D’an ampoent ma e devize cared e vize diskenned corf e Mab etre e divrec’h, ur zoudard a deuas ac a zigoras costez Jesus gant eun taol lans. Ar memez taol a dreuzas calon ar Verc’hez. Evelato, ne ziscuezas droug ebed ouz ar galon griz-ze, daoust ma ranne e c’halon enni, o velet ober kement all d’e Mab, evita da veza maro. Ar Gvener oa, var ar pardaez ; ac o veza n’oa ket deread e vize lezed ar c’horfou maro ouz ar groaz, rac ma oa gouel braz an tronoz, e oe tenned an tachou, diskenned corf on Zalver diouz ar groaz, ha Mari en c’hemeras etre e divreac’h. E starda a reas var e c’halon, gant un deneridigez a roe Doue dezi ; e adori, o poket meur a vech d’e c’houliou sacr, ac e ofri da Zoue an Tad, evit savetei ar bed. An teir Mari all, deuet var ar C’halvar assamblez gant ar Verc’hez, a zirollas da voela, da irvoudi. Ar Verc’hez a oe braz e glac’har, evel ma oa braz e c’harantez ; evelato, ervez sant Anselm, e talc’has ganti ac en em viras ken deread, ker brao, n’oa leac’h nemet da veuli.\nVar glac’har ar Verc’hez\nLacaït ho spered da zonjal er ran-galon e doe ar Verc’hez, pa velas costez Jesus toulled gant ar zoudard. An Den-Doue ne zantas poan ebed evit an taol-se, pa oa maro ; Mari eo en santas betec ar beo. Enni eta eo e echue poaniou on Zalver evidomp-ni, evel pa lacaze Mari er poaniou-ze ar pez a vanc enno, ar pez a vanc dezo. Ne vanc dezo nemet beza lakeat da dalvezout. Setu a-ze costez Jesus digor, e galon treuzed ! O crissa calon a ziscuezas ar zoudard-se, e kever unan maro ! Ha me, me zo c’hoas crissoc’h, pa dreuzan, dre va fec’hejou, calonou Jesus ha Mari, crissoc’h oun eget ar zoudard-se.\nSonjit evel pa velsec’h Jesus, diskenned diouz ar groaz etre divrec’h Mari. Ac a zaelou a scuillas var e c’houliou sacr, d’o goalc’hi ! Pa oe lekeat er bez, pebez ran-galon c’hoas ! Ha c’hui, pebez ingrat, mar tizonjit epad meur a viz diouz-tu an ini en d-euz scrived oc’h ano gand e c’hoad var e zaouarn ac en e galon. Iviziken diana, sonjit aliez e gouliou ho Salver, ma tescoc’h caret Doue ; ac evit enori mad ar pemp gouli dalc’hit var ho pemp skiant, o tiouall na velfec’h, na zilaoufec’h, na lavarfec’h, na zantfec’h, ha na douchfec’h netra, mar ve pec’hed ober, mui eget ma vizec’h maro. En doare-ze, Mari a zigemero ac’hanoc’h ive etre e divreac’h da vont ganti.\nAr Verc’hez, pa oe lekeat Doue e Mab er bez, a adoras ar groaz, ac a lakeas evez mad, dre ma valee, na lacaze e zreid var roudou ar goad scuilled gant Jesus. — Daoust ha resped avoalc’h am euz-me evit an trou sacr, ar zacramanchou ? Ar Verc’hez, pa erruas en e zi, pa en em velas e-unan eb Jesus, a voelas doureg deza. Peur e voelin-me avoalc’h, o coll va Doue ? A ! me an den ! Laouen e vezan da lammet gant va joa, gant ma vezo tud da ober compagnunez d’in, ac cousgoude pe seurt vad a rafe oll gompaignunez an dud, eb an Aotrou Doue ?… An diskibien a deuas da gaout Mari, evit consoli anezi, ha beza consoled ganti ; ac ar Verc’hez a startaas anezo er feiz. Pebez calonad all da Vari, pa velas e vanke unan eus an Ebestel ! Judas a oa maro en disesper. Pebez calonad ive, pa vel unan eus e bugale o trei fall. Consolit eta anezi, o tistrei outi gant keuz da veza bet e c’huiteed, ac e devezo joa, o velet beo adarre, e c’hrouadur bet maro.\nEvit ober joa d’ar Vam a c’hlac’har, grit ur binijen bennac, o tioueret un dra bennac, pe en dibri, en eva, pe er cousket, pe o choum eb mont e leac’h ma carit re mont, etc.\nUr relijiuz var e dremenvan\nUn den o veva e couent a oa ankenied braz, debred e spered gant ar scrupulou, ma venne disesperi. Ar pez a vire outa da bergoueza e disesper, oa ar zonj eus poaniou ac eus glac’har ar Verc’hez. Pa zante e spered o vennout dieza, e veze mall ganta en em erbedi ouz an Itron-Varia a druez, o lacat, dre e spered, e boaniou e-unan e mesc poaniou ar Verc’hez. Pa oe toc’hor da vervel, an droug-spered a lacaas e oll nerz, e oll c’halloud da berdôler aneza e disesper. Ar Verc’hez a deuas diraza neuze, gant truez outa, ha lavaret deza : Va Mab, emezi, perac e kemeres kement a encrez ac a nec’h, ha te bet ken aliez o consoli ac’hanon-me. Setu me ive digassed gant Jesus d’as consoli en da boan. Bez laouen ha joauz, ha deus ganên-me d’ar Baradoz. Ar relijiuz a deuas seder, a joaussaas, ac a dremenas e peoc’h, evel ur c’hrouadur o vont da gousket var divrec’h e vam.\nAdtapet diwar « https://br.wikisource.org/w/index.php?title=Ar_c’henta_Miz_Mari/Jesus_diskenned_diouz_ar_groaz&oldid=53895 »\nKemmoù diwezhañ degaset d'ar bajenn-mañ d'an 25 Mez 2013, da 17:58.


Buhe ba lec'h-all ?\nSujet: Buhe ba lec'h-all ? Jeu Mai 30, 2013 1:07 pm\nDond a ra joñj din deus un dra ha ma skrivet war ma blog un tammig so, michañs teuy tud da zispleg o joñj diwar-benn an dra-he. Set' pezh ma skrivet neuhe :\nDec'h ma lennet un dra ha neus laket 'ha'on da c'hoarzhin. Klask zo war-lerc'h planetennou 'veld hom heñi 'hann da gaoud buhe lec'h-all, ar siantifiked klask esplik domp dram betra rank d'ar blanetenn be tamm pe damm 'veld hom heñi 'benn a vefe buhe war'nehi, ha ga spered piw oar... Drol é kar alïes a-walc'h vé ket an nen 'vid lak ba e joñj gle be sur ur mod, hag azhpenn un', 'zhpenn an heñi zo war i voull douar. Ba lec'h-all ur mod-all d'an traou d'hond bew. Amañ 'hi-mañ gad an natur vé gwelet ar vuhe dond partoud, ha lec'h oa ket sellet war he lerc'h. Daoust daon zo gleet be karbon, oksijen ha dour 'benn a teufe ar vuhe ba lec'h-all ? N'é ket vorzet dehi. Matresse 'n ene vé traou pe tud 'n ur mod disheñvel-mil, sistemou-all 'vid ar fizik, ar spered ha me oar-me petra toud c'hoazh... Na karbon na traou mod-se, pell-mat deus pezh 'hoump amañ. Kant milion planetenn, kant milion gis.\nPetar é ho choñj dec'h diwar-benn an dra-he ?\nSujet: Re: Buhe ba lec'h-all ? Sam Juin 29, 2013 4:52 pm\nMarse zo ur vuhez arall, dishañval-tout, ha marse un deiz bennak e welimp anezhe, piv ouia ?\nJuan Posadas, ur trotskour ag ar bleiziadoù 60 e zisklerie dre vras e oa e c'hortoz pladennoù-nij, a-goj d'an dra-sen : ma zo pladennoù-nij e tal eh eus ur sosiete avañset-tre, barrek da broduiñ marvailhoù, da lâret eo, ar re-se o-dehe realizet ar sosialism gwir.\nDa ma soñj, n'en doa ket kendrec'hiet ur bochad tud....\nMe n'in ket da welet anezhe, met ma taant, e vehen koutant da welet anezhe. Met n'ouian ket pesort breton a zo gete...\nSujet: Re: Buhe ba lec'h-all ? Lun Juil 01, 2013 1:35 pm\nHa matresse 'h eint deut tre beked amañ dija... Ha matresse n'o ket voien da wel 'nehe james dram d'o stumm... Gwelet vo neuhe\nFarsite an dra-he, pé teu serten re d'añvant teorïennou chilgamm 'benn d'esplikañ traou ha pessa mod zigouefe ba blassou-all ha me oar petra toud c'hoazh... Amañ 'hi-mañ é fentus dram teu da joñj din pessa mod gle be ar paotr, kalz kred ba'n i draou ha ga jestrou ha-toud dirag an dud, klask displeg e joñj war-boues sort traou-te... Matresse 'h on 'n-im dromplañ med daw vefe lenn pezh neus skrivet\n"Les Soucoupes Volantes, le processus de la matière et de l’énergie, la science et le socialisme" oa ket deus an dra-he oas kontañ diwar e benn ?\nAmañ zo un dra ha n'é ket normal...\nUr brezhoneg mad sur ! Med pass diwar saout ar vro ka'i-sur 'walc'h\nSujet: Re: Buhe ba lec'h-all ?


Programmadur yezh evit ar skol-vammLire la suite de «Programmadur yezh evit ar skol-vamm»\n12 mars 2020 , par Gwenn Vorc’h\nUr programmadur e brezhoneg evit ar skol-vamm, kinniget gant Patrick Béchard.\nStalioù-labour skol-vammLire la suite de «Stalioù-labour skol-vamm»\nUr c’hinnig gant Patrick Béchard.\nStalioù-labour emren hiniennel a gemer skouer diwar ar (...)\nSevenadur BreizhLire la suite de «Sevenadur Breizh»\nMeur a gevredigezh a c’hell kinnig dont da labourat gant ar skolidi tro-dro da sevenadur Breizh. (...)


(Adkaset eus Jan Vermeer van Delft)\nPlac'h al laezh (wd. 1660-1661)\n4 Oberenn Vermeer\nDiouer a zielloù zo diwar-benn buhez an arzour, ha gant-se ned a alies an istorourien nemet war varteze. Krediñ a ra lod e oa bet Vermeer o teskiñ ar vicher gant Carel Fabritius, a oa o labourat e stal Rembrandt. Taolennoù zo, a-hervez, dre ma'z int teñval ha leun a velkoni, a vije prouenn a gement-se, evel ar Plac'h o vorediñ.\nGouzout a reer ivez e tegouezhas Pieter de Hooch en Delft en 1654 : hag en em zaremprediñ a rae an daou arzour? N'haller ket bout sur, met splann eo o deus labouret o-daou da reiñ un doare nevez d'al livañ oberoù ar pemdez o lakaat war al lien efedoù gwirion ar gouloù hag an danvezioù. Moarvat en deus livet Vermeer evit tud a hiniennoù, ha n'eo ket evit ar varc'hadourien oberennoù arzel.\nHervez Montias (Vermeer and his milieu, 1989), e laboure evit P. Claesz van Ruijven dreist-holl; hennezh a oa un tailhanter pinvidik. Goude-se e voe legadet an dastumad da verc'h Van Ruijvenha d'e vabeg, Jacob Dissius. Pa varvas hennezh e voe gwerzhet ouzh ar gouloù un daolenn warn-ugent bet livet gant Vermeer en Amsterdam. Daoust da se n'eus roud skrivet ebet eus al labour-se evit van Ruijven. Gouzout a reer avat ec'h amprestas Vermeer 200 florin digantañ en 1657 .\nSed a lavaro e wreg diwezhatoc'h: « Abalamour da se ha d'an dispignoù bras a oa d'ober evit ar vugale pa n'en doa ket madoù a-walc'h da baeañ e voe ken glac'haret hag e fallaas kement ma kollas e yec'hed ha ma varvas en ur ober un devezh hanter ». Eizh minor a chomas gant e wreg. E 1676 e voe roet un aotre dizleañ da Catharina : hervez al lezenn e leze an dleidi da gemer madoù Vermeer.\nAn douaroniour (wd. 1669)\nLivet en deus Vermeer tud en o zier dreist-holl. Hag an div daolenn eus Delft a seblant bezañ livet eus a-drek ur prenestr zoken. Un nebeud poltredoù zo, met livet en deus tud en o buhez ordinal da gentañ-penn, tud vunut alies, plac'h al laezh o labourat, met tud pinvidik ivez e tier klet.\nOberenn Vermeer[kemmañ | kemmañ ar vammenn]\nGwelout Mirdi brezhonek Vermeer.\nAdtapet diwar « https://br.wikipedia.org/w/index.php?title=Johannes_Vermeer&oldid=1794279 »\nKemmoù diwezhañ degaset d'ar bajenn-mañ d'an 13 Mae 2018, da 15:38.


Pajenn:Morvan - Buez ar Zent, 1894.djvu/351 - Wikimammenn\nPajenn:Morvan - Buez ar Zent, 1894.djvu/351\nAr rouanez ive her choazaz evit he c’honfesour. Ar brinsez-se a ioa dija devot araok ; mes divar neuze e oue devotoc’h c’hoaz. Tremen a rea meur a heur dioc’htu enn iliz var bennou he daoulin, hag enn he falez ne gomze nemed a draou santel gant ann introunezed a veze oc’h ober koumpagnunez d’ezhi. Aoun e doa rak skeud ar pec’hed hebken, ha pa veze kouezet enn eur faot dister bennag, ez ea raktal d’hen diskleria d’he c’honfesour.\nMes unan euz a dechou fall ar roue oa beza jalous euz he bried, hag ann tech milliget-ma a reaz d’ezhan klask gouzout petra lavare ar rouanez pa’z ea da govez. Eunn devez eta e toullaz kaoz da Iann Nepomuseen divar benn ar c’hoant en doa da anaout konfesion ar rouanez. Ar Zant a jomaz mantret o klevet kement all, hag a respountaz dioc’htu ann dra-ze a ioa etre Doue hag hen hebken, ha ne c’helle beza diskuiilet da zen all ebed.\nVenseslas ne d-eaz ket larkoc’h evit ann dro-ze. Mes prest goude e reaz teuler Iann er prizoun var eunn digarez all, hag e lakeaz lavaret d’ezhan e vije lezet eno ken na roje da anaout konfesion ar rouanez. Ne oue ket lezet pell goulskoude. A benn eunn nebeut deveziou, ar roue her galvaz da vont da leina ganthan, enn esper he c’hounit dre bromesaou kaer. Mes ar Zant a jomaz bepred stard enn he zever, hag a lavare ato oa siellet he vuzellou e kenver ar poent-se, ha ne dorrje biken ar ziell sakr-ma ha pa vije kinniget d’ezhan holl c’hloar hag holl danvez ar bed.\nNeuze Venseslas a ieaz enn egar, hag a ordrenaz he gas adarre d’ar prizoun hag he vourrevi enn eur feson skrijuz. Divisket e oue he zillad diganthan, ha goudeze e oue rostet a nebeudou oc’h ann tan he gostou hag ar plasou goridika euz he gorf. Epad ann amzer-ze, ar belek kalounek ne laoske ket eur glemmadenn ; mes he glevet a reat dalc’h-mad o lavaret: « Jezuz ! Mari! Jezuz ! Mari ! » Hanter varo oa pa ehanaz he vourrevien outhan.\nGoulskoude ar rouanez a obtenaz, dre he daelou hag he fedennou, ma vije lakeat e liberte. Mes ar roue fallakr\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/351&oldid=137550 »


Istor Tro Breiz trobreiz.com : organisation de marches, randonnées, pèlerinages en Bretagne\n» Istor Tro Breiz\nLev evit un tamm troiad e Breizh war hentoù Tro Breiz ! Un droiad kaer, tost da 700 kilometr anezhi, da ober tamm-ha-tamm pe en un tennad… Ur veaj meur a gant vloaz dezhi hag a gas ac’hanoc’h betek kalon Istor Breizh, etre al lannier gouez, ar brug o liv flamm, an hentoù don, bord ar mor hag a ray deoc’h chom sebezet, bandennoù morenn, peulvanoù didrouz, gladoù marzhus, mojennoù kevrinus... Mont war hentoù Tro Breizh n’eo ket bale evel m’eur kustum d’ober, n’eo ket ret erruout en ul lec’h bennak, n’eus nemet un droiad da beurechuiñ. Pep hini a doull e hent o lakaat e seulioù war roudoù Seizh Sant Diazezer Breizh, a-raok distreiñ d’al lec’h loc’hañ… ha c’hwi cheñchet !\nTro Breiz ?\nAr « pirc’hirinaj davet ar Seizh Sant » eo hag a zo anezhañ abaoe ar Grennamzer. Diskenn a ra he gwrizioù betek kalon an hengounioù rakkristen ha lidoù an drouized. Ken pouezus e oa ar pirc’hirinaj-mañ ha re Roma, Jeruzalem ha Sant-Jakez a Gompostela ! Gwechall e veze kemeret penn an hent gant ar birc’hirined pemzektez a-raok Pask, ar Pantekost, Gouel Mikael pe Nedeleg evit ober an droiad istorel-se dindan ur miz… war roudoù ar Seizh Sant !\nTro Breizh ar Seizh Sant ?\nTud divroet eo o deus savet Breizh ! A-viskoazh, ar pellañ ma c’haller delc’her soñj, ez eus bet hentoù daremprediñ hag eskemmoù kenwerzh etre Enez-Vreizh (Breizh-Veur a vremañ) hag Arvorig (Breizh a vremañ). Adalek an 3vet kantved war-lerc’h J.K. e oa bet lakaet tud eus Enez-Vreizh da zont da sikour an Impalaeriezh Roman he doa ezhomm soudarded en Arvorig evit talañ ouzh tagadennoù ar birated pikt, skot, sakson, frizian ha kement zo. Etre ar 5vet hag ar 7vet kantved war-lerc’h J.K. e teuas strolladoù tud en o fezh, klannoù, en o fenn menec’h hag a oa ganet an darn vrasañ anezhe e tiegezhioù uhel, da dreuziñ Mor Breizh evit en em staliañ en Arvorig. Da neuze e oa prest ar vro da zegemer anezho. Meur a dra zo kaoz d’an eil koulzad divroañ-se, ha ned eont ket an eil enep egile :\nan disromanekaat e Breizh en doa roet lañs en-dro d’ar gevezerezh etre ar pennoù-bras, diwar neuze e voe galvet ar Saksoned da sikour ; dont a reas ar re-se da aloubiñ ar vro a-benn ar fin,\nda-heul badeziant Hlodwig e voe krog gant ur maread emglev « frank » gant ar Vretoned, rak-se e veze aesoc’h treuziñ ar mor\nbez’ e oa ur « Rouantelezh Doubl » a bep tu da Vor Breizh, e-giz-se e c’halle ar Vretoned staliañ rouantelezhioù bihan en daou du da Vor Breizh, evel trevioù,\nkement d’ur mare ma oa ar misionoù hag an avielerezh en o barr gant ar venec’h kelt\nSetu ma vez enoret 7 eus ar Sent Diazezerien-se gant ar birc’hirined hag o Zro Breiz : sant Paol Aorelian e Kastell-Paol (29), sant Tual e Landreger (22), sant Brieg (22), sant Maloù (35), sant Samzun e Dol (35), sant Padern e Gwened (56), sant Kaourantin e Kemper (29).\nTro Breiz, alc’hwez ar baradoz ?\nHervez ur vojenn gozh eus Breizh e vefe sur kement Breton hag en deus echuet e Dro Breiz a-raok fin e vuhez da c’hounit e varadoz. Er c’hontrol, ma ne zeu ket a-benn d’en ober a-raok fin e vuhez... e vo ret dezhañ en ober ur wech marv o vont hed e arched war-raok bep bloaz ! Sed aze un afer avat…\nTro Breiz, un droiad war-zu ar sav-heol ?\nA-dra-sur n’eo ket Tro Breiz un dro-vale evel ar re all ! Ne vezer ket war an hent evit mont d’ul lec’h bennak, evit peurechuiñ un droiad ne lavaromp ket… Mont a ra an hent-se d’ober an dro da Vreizh en ur zegas da soñj eus hec’h istor hag hec’h identelezh. « Ober Tro Breiz » a dalvez ivez evit pep hini mont da doullañ e hentig dezhañ e deun e ene, gant se n’eo ket an den evit distreiñ d’ar gêr goude-se evel ma oa pa oa o ;loc’hañ ! Gant ar c’hilometroù hag ar c’hejadennoù ec’h adkaver ar pep pouezusañ hag e reer un tamm « diboultrennañ » d’ar spered, ar pezh a ra kalz a vad… Ouzhpenn-se, ez a Tro Breizh penn er sav-heol kantvedoù zo… Gant an droiad kozh e vez stummet pirc’hirined nevez-flamm !\nTro Breiz hiziv an deiz ?\nAbaoe 1994 e vez kaset ar pirc’hirinaj kozh-kozh-mañ en-dro gant ar gevredigezh « Hentoù Tro Breiz » (Lezenn 1901) war roudoù ar Seizh Sant Diazezer :\nDa-geñver « Baleadeg an Hañv » ma kinniger bep bloaz unan eus ar 7 tennad a ya d’ober Tro Breiz. E-kerzh ar valeadeg-se ez a pep hini da doullañ e hent diabarzh dezhañ : glad, maezioù, bale, daremprediñ an dud, speredelezh… Un avantur a-stroll m’en em gav war ar memes gwenodennoù tud hag a gred ha re all ha ne gredont ket, baleerien arroutet pe amatourien, tud sot gant an natur, sportourien hag a vez o klask mont pelloc’h, Bretoned a orin pe choazet ganto dont da vezañ... Ur gwir garavanennad tud a bep seurt hag a vez o vale en ur dapout nerzh... war-zu ar sav-heol !\nA-hed ar bloaz e kinniger un « Hentad Pad » eus Tro Breiz, d’an dud da c’hallout mont war hentoù don Breizh... a gammedoù ramzed !


Etruskeg - Wikipedia\n(Adkaset eus Etruskek)\nKod SIL ETT\nAn hini bouezusañ eus ar yezhoù tireniek e oa an etruskeg, komzet gwechall e Toskana e Italia da vare ar Republik roman. Aet eo da get goude aloubadeg diwezhañ ar Romaned e 350 kent Jezuz-Krist. Moarvat e oa kar d'ar reteg komzet en Alpoù ha d'al lemneg komzet en enez Lemnos, Gres. Ne intenter ket mat ar skridoù miret.\n2 Istor diavaez\n3 Istor diabarzh\n6.1 An anv\n6.2 Ar raganv\n6.3 Ar verb\n8 Liammoù diavaez (e saozneg)\nOber a rae an Etrusked gant un deveradenn eus al lizherenneg gresianek ar c'hornog o-doa amprestet digant trevadennoù gresian kreisteiz Italia,gant levezonoù eus ar fenikeg. Lennet e veze eus an tu dehou d'an tu kleiz pe en ur doare boustrofedon. Ne oa ket unvanet al lizherenneg etruskek. Pep keoded a dalvoudekae un eilstumm ispisial. An disheñvelderioù-se a c'hell diskouez ul liesder rannyezhel pe henvoazioù lennegel lec'hel. Gant ar lizherenneg etruskek e veze skrivet meur a yezh italian evel an oskeg pe al leponteg. Amprestet eo bet ivez, gant un nebeut kemmadennoù, gant ar Romaned hag orin ar lizherenneg latin a-vremañ eo bet.\nIstor diavaez[kemmañ | kemmañ ar vammenn]\nDispis eo orin an Etrusked. Hervez Herodotes e vefent embroidi eus Bro-Lidia (e Turkia hiziv), deuet da Umbria da dec'hout un naonegezh (Istorioù, 21). Lodek gant e gredenn ne oa ket tout e gempredidi. Er Iañ kantved goude Jezuz Krist e remerkas (?) ne oa etruskeg heñvel ouzh yezh ebet arall. Eus an dra-mañ e tezastumas e oant henvroidi.\nKlaskourien a-vremañ a zo disrannet a-zivout an dalc'h. Massimo Palotino hag an darn vrasañ eus ar glaskourien Italian a soñj e tiskenne an Etrusked eus ar poblañsoù a veve e Italia a-raok an divroadegoù indez-europek. Mennozh darn vuiañ an istorourien er-maez Italia eo e oa degaset ar yezh etruskek gant alouberien eus ar reter. Hervezo e c'hellfent bezañ liammet d'ar Pobloù eus ar Mor a waske aodoù reter ar Mor Kreizdouarel en XIIvet kantved kent Jezuz-Krist.\nUnan eus ar yezhoù kentañ da vezañ skrivet e Italia e oa an etruskeg hag ul lennegezh pinvidik he-doa moarvat. He fouez a ya war ziskar goude aloubadeg Campania gant an Osked ha traoñienn ar Po gant ar Gelted. Goude ar IVe kantved kent Jezuz-Krist, Etruria a oa aloubet gant ar Romaned hag he yezh a oa erlec'hiet gant al latin. Ne gaver mui a enskrivadurioù etruskek goude ar c'hantved kentañ, zoken en hanternoz e-lec'h ma seblant bezañ treuzvevet ar yezh hiroc'h eget er ranvroioù arall. Goude ar poent-se eo gwirheñvel ne oa mui komzet etruskeg nemet gant kouerien.\nAn impalaer Klaodius (10 kent Jezuz Krist - 54) en doa skrivet ur geriadur hag ur yezhadur etruskek, ar pezh a ziskouez e oa c'hoazh komzet an etruskeg e derou ar c'hantved kentañ.\nIstor diabarzh[kemmañ | kemmañ ar vammenn]\nN'anavezer ket mat a-walc'h an etruskeg da skrivañ un istor diabarzh gwir anezhi, met testennoù o doa treuzvevet a ziskouez ur rummad a gemmoù etre an enskrivadurioù koshañ hag ar skridoù diwezhatoc'h evel al liber linteus. Seblantout a ra en doa an etruskeg ur pouez-mouezh kreñv hag a oa kaoz da wanadur ar vogalennoù dibouezet evel e rasena a ya da rasna e testennoù eus penn ar Republik roman. Kavout a reer ivez ur ger-mell - ten pe tn - e-barzh skridoù diwezhatoc'h hag a zo diank en enskrivadurioù diaraok.\nAn darn vrasañ eus ar glaskourien a soñj eo an etruskeg aparchant d'ur familh tireniek hag a endalc'hfe, e-kichen an etruskeg, ar reteg hag al lemneg. Ar C'hamuneg a zo staget outi gant yezhoniourien zo, met n'anavezer ket a-walc'h a-zivout ar yezh-se da vezañ sur. An hengipreg hag an hengreteg a c'hellfe bezañ izili ar familh-se\nLiammoù etre ar yezhoù tireniek an indez-europeeg o-deus bet kinniget pa seblant un darn eus ar geriadur etruskeg kaout un orin indez-europek, pe tost ouzh an indez-europek. Hec'h yezhadur, avat, a zo disheñvel kenañ.\nTra ma oa etruskeg skrivet en ur doare-skrid a gomprener ma a-walc'h ez eus kalz entremarioù c'hoazh diwar-benn e fonologiezh. Kenemglev ebet a zo a-zivout talvoudegezh al lizherennoù sunet (theta, phi ha chi). Gallout a rafent bezañ sunet evel e gresianeg pe talvezout kensonennoù-c'hwezh. Gallout a reont bezañ nemet eilstummoù al lizherennoù nann-sunet.\nDre Darzhañ p\nDre ruzañ f\nDre fri m\nDre fraoñval l\nN'eo ket anavezet mat yezhadur an etruskeg. An darn vrasañ eus an destennoù a zo re verr ha n'int ket komprenet ar re hiroc'h. Gwelet eo mat e oa ur yezh genbegus an etruskeg.\nDispleget e oa an anvioù etruskeg en ur stagañ lostgerioù outo, evel e turkeg pe e finneg.\nTro-envel clan clenar\nTro-c'henel clens clenarasi / cliniiaras\nTro-reiñ clensi clenarasi / cliniiaras\nGerioù oc'h echuiñ gant l pe r a ra o tro-c'henel e us. Un nebeut a c'herioù o-deus un tro-c'henel e al, se a zo:\nar gerioù gwregel oc'h echuiñ gant i\nar gerioù gourel oc'h echuiñ gant s\nar gerioù gourel oc'h echuiñ gant ur gensonenn dre-zent\nAr raganv[kemmañ | kemmañ ar vammenn]\nN'anavezer nemet daou raganv personel e etruskeg :mi (me), mini e dro-damall ha an (eñv/hi) a ya da inpa ziskouez un dra divuhez.\nAr raganv-diskouez a zo ita/eta/ta pe ika/eca/ca a zo e zisplegadur :\nTro-envel ita / eta / ta ika / eca/ ca\nTro-c'henel itan /tn can / cn / ecn\nTro-lec'hel calthi / eclthi /clth\nE testennoù diwezhatoc'h, evel al liber linteus, e ya ta / tn d'ur ger-mel.\nAbalamour da natur an testennoù n'anavezer ket mat frammadur ar verb etruskeg.\nTrede gour an amzer a-vremañ a vez furmet gant ar wrizienn noazh : an tur : eñv a ro\nTrede gour an amzer dremenet a vez furmet dre stagañ -ce ouzh ar wrizien : turce : eñv a roas\nGour kentañ an amzer dremenet-gouzañv a vez graet dre stagañ che ouzh ar wrizienn.\nMiliadoù a destennoù en etruskeg a zo bet treuzkaset, met an darn vrasañ anezho a zo skort. Skridoù-bez ha gouestloù ez int dreist-holl. N'hon eus nemet un dornad a destennoù hir, gwirel pe relijiel o natur :\nAl liber linteus : ul lev relijiel skrivet war bandennoù-lin a oa bet rollet war-dro ur valzamedenn.\nAn Tabula Capuana : un dablezenn kavet e Kapua\nAn Tablezennoù Pyrgi : tablezennoù aour kavet e Pyrgi. Skrivet e oant en etruskeg hag e fenikianeg\nAn Tabula Cortonensis : un dablezenn kavet e-kichen Kortona\nAr Cippus Perusinus\nThe Etruscan Texts Project\nEtruscan and Early Italic Fonts\nEtruscan grammar (pdf)\nEtruscans on the Web:\nAdtapet diwar « https://br.wikipedia.org/w/index.php?title=Etruskeg&oldid=1897600 »\nKemmoù diwezhañ degaset d'ar bajenn-mañ d'an 10 Meu 2021, da 23:14.


Logo an SA\nHitler dirak un dibunadeg SA e Nürnberg e 1935\nAr Sturmabteilung (SA; Unvez argadiñ) a oa kentañ aozadur ledvilourel ar strollad Nazi (NSDAP). Warnañ en em ziazezas Adolf Hitler war e hent war-zu ar galloud er bloavezhioù 1920 ha 1930. Roll pennañ an aozadur a oa difenn an emvodoù pe an dibunadegoù nazi. Ouzhpenn-se e oa karget da blantañ reuz en emvodoù ar strolladoù all, stourm a-enep an unvezioù ledvilourel stag ouzh ar strolladoù politikel all, dreist-holl re ar Roter Frontkämpferbund, stag ouzh ar Kommunistische Partei Deutschlands (KPD). An aozadur feuls a blije dezhañ tagañ ar Slaved, Romed, sindkalourien, hag, dreist an holl re all, ar Yuzevien – da skouer, e-pad boycott nazi an embregerezhioù yuzev.\n"Beefsteaks" e-touez ar renkoù[kemmañ | kemmañ ar vammenn]\nEn e levr embannet e daou damm e 1936 ha 1937, Hitler-Biographie, an istorour alaman Konrad Heiden a skrive en devoa merzet e oa e-touez renkoù an SA "un niver uhel a gomunisted ha sokial-demokrated" hag "un toullad mat a izili eus an SA a zo lesanvet 'beefsteaks' – gell er-maez met ruz e-barzh." Ken uhel e oa an niver a izili nevez er Sturmabteilung ha na oant ket nazied ma oa ur farsadenn embannet gant an SA "En hon unvezioù argadiñ ez eus tri nazi, met a-benn nebeut e vint skarzhet ganimp."\nElk Eber, So war die SA, taolenn 1938. Prenet e oa bet gant Hitler evit bezañ war ziskouez er gañsellerezh nevez.\nAn niver a izili doare 'beefsteaks' a vez laret bezañ bet uhel-mat e kêrioù 'zo, dreist-holl e norzh Alamagn, lec'h ma oa uhel levezon Gregor Strasser hag e vennozhioù pe Strasserismus. Penn ar Gestapo etre 1933 betek 1934, Rudolf Diels, a embanne ar sifr a "70 dre gant" eus an izili nevez en SA e kêr Berlin a oa bet komunisted. Lod istorourien a embann e oa soubet an SA hag SS gant marksourien ha reveulzierien sokialour, eno "an huñvreerien hag ar re a gomz eus ur republik marksour a zo uhel en SA hag SS (77,6 ha 63 dre gant)."\nUl lod istorourien a lak war-raok ar fed ma oa darn izili an SA hiniennoù ar c'hlasad labourerien pe tud dilabour anezho, laouen e oant gant ul lodenn eus mennozhioù ar Marksour-leninourezh pe sokialouriezh. Gortoz a raent eus Hitler e vefe doujet d'ar 25poent embanent e programm an NSDAP. An istorour Thomas Friedrich a lak war-raok e oa un taol-kleze en dour ar strivoù gant Strollad komunur Alamagn da zesach izili an SA. Ar re-se a oa en ul lid eus Hitler hag heuliañ a raent anezhañ gant ar mennozh e oa ret distrujañ da vat ha da viken an "enebour marksour".\nAn anv "beefsteak" a vez implijet ivez evit ober eus a dud a rae mont-dont etre ar strollad Nazi ha komunour, dreist-holl ar re e-touez an SA.\nAdtapet diwar « https://br.wikipedia.org/w/index.php?title=Sturmabteilung&oldid=1921405 »


1946 Neuilly-sur-Seine - 2012 Roazhon\nPerak he doa bet ar c'hoant, en endervezh-se, da lenn ar c'hozh romant-mañ a oa bet dilezet abaoe kement a vloavezhioù war estajerennoù an armel-levrioù? He leziregezh, he flanedenn, he zaol-chañs? Parañ a reas he selloù war ur golo gwenn deuet da vezañ damvelen. Ne oa ket tu dezhi da c'houzout e vefe pajennoù all he defe da dreiñ. Tudennoù all da gejañ ganto, buhezioù ha lec'hioù all da zizoleiñ.\nLandreantiz a oa kouezhet warni, landreantiz eurzvezhioù flamm an hañv. Neizhiet en ur gador-vrec'h e skeud ar skavenn-wrac'h, e krogas da lenn. Tro-dro dezhi e klaske pep tra he distreiñ diouzh he levr : c'hwez an douar, frond pebr ken anavezet ar bleunioù tost dezhi, safron ur wenanenn. Buan-tre ne oa mui war evezh. Riklañ a reas ar romant diouzh he daouarn. Ne glaskas ket adkemet anerzhañ abalamour d'ar morzadur. Diskenn a reas he selloù betek ur gartenn-bost hag a oa kouezhet, ur gartenn bet lezet e-barzh gant ul lenner all da verkañ ur bajenn. Test disoñjet eus eurvezhioù tremenet. Lufr al luc'hskeudenn a zañse en heol war ar grouan.\nAr ranellded a gasas anezhi da lenn ar pezh a oa skrivet war an tu gin : «Gant ma zeneridigezh evit an eurvezhioù boemus bevet ganeoc'h en Heidelberg. A. Müller». Al luc'hskeudenn a ziskoueze tiez kozh ha romantel er serr-noz.\nEus piv da biv al linennoù-se? Dibosupl da zivinout. Mistr oa ar skritur ha dianav an den. Kouezhañ a reas, a-benn ar fin en ur c'housk skañv evel hini ur babaig.\nMouezh he mamm he dihunas a-bell.\n« Ur banne te? »\n« Ya, gant plijadur. »\nEn he bizied e oa chomet ar gartenn.\n« Sell ouzh ar pezh 'm eus kavet. Ha prestet e oa bet al levr-mañ da unan bennak? »\nTrubuilhet e seblantas ar respont.\n« Me 'garfe gouzout evit piv e oa bet skrivet. »\nEvel-se e krog ar romant Dec'h zo re bell dija, Mouladurioù Hor Yezh, 2009.\nShakespeare e brezhoneg adembannet!\nKeleier an embann niv. 24\nEvit ma chomo bev an embann brezhonek,\nLennit, prenit, roit levrioù e brezhoneg !\nPelec'h kavout kelaouennoù pe levrioù brezhoneg da lenn ha da brenañ an hañv-mañ pa'z eo bet nullet an holl zegouezhioù sevenadurel er vro pe dost ? Estreget un nebeud stalioù-levrioù a laka war wel levrioù ha kelaouennoù en hor yezh ne vo digarez all ebet koulz lavaret. Kuzul ar Brezhoneg e Lannuon a vo digor e-pad an hañv. Gant plijadur e vo degemeret an neb a garfe pourchas pe gwelet hon embannadurioù kozh ha nevez.\nGwelloc'h eo pellgomz pe kas ur postel a-raok dont.\nHetiñ a reomp un hañvezh laouen ha disoursi d'an holl ac'hanoc'h.\nJann Jouan a Gervenoael\nEn ur vro, tost d'hon hani-ni, eh eus koefoù ront àr hir, bras èl un delenn kistin pleget dre an hanter. Da betra e servij an tammig teod kazh-se àr lein ar penn? A-dra-sur nend eo ket evit parraat doc'h an heol eo. Tuchant ne chomo mui lec'h evit lakaat men ur spilhenn enne.\nKlevet em eus lâret -ne ouian ket mard eo gwir- penaos gwezharall, er vro-sen ar c'hoefoù a oa ivez hir ha ledan èl dre-mañ; mes un deiz ur c'hleñved bras a gouezhas àr ar c'hizhier. Setu levenez vras e rouantelezh ar razhed. Holl em zastumont, ha bemdez e veze chervad gete. Mes emberr ar bevañs a vihanaas: debret o doa ar pezh a oa moaiand da chaokiñ. Ret-mat e oa bet dezhe enta esae kavet boued arall. Un noz, etre ma oa kousket an holl, un nebeud ag al loened-hont em dolpas er vro-se a gomzan deoc'h anezhi hag en em lakaas da grinat troenn ar c'hoefoù; rak, èl ma ouiit, troennoù ar c'hoefoù a vez ampezet hag ar razhed a blij bras an ampez dezhe. E welet o c'hoefoù dispennet, ar merc'hed-se, staget start doc'h o danvez, ne vennazont ket dispign ar gant evit o reneveziñ.\nNeoazh, kentoc'h evit chom diskabell, int a zougas èl-se relegoù o c'hoefoù! Adal ar prantad-se, giz ar c'hoefoù krignet a chomas er vro.\nJeanne Jouan de Kervenoael. Sinañ a rae Guérénennig Breih.\nEvit ar merc'hed, àr ar c'hoefoù, Dihunamb 8, C'hwevrer 1906.\nTennet diwar al levr Torkad, embannadurioù Al Lanv\n« O ! Va bro ! E pep lec'h e vije komzet neuze eus da vugale gant ar brasañ doujañs, gant souezh, gant admirasion ! Ouzhpenn da vac'herien, oa brudet ivez da varzhed ha dreist-holl Marzhin ar barzh a skiant vras. Desket oa bet en enez Mon gant ar re ziwezhañ eus an drouized, hag a oa deuet gouiziek en o skiantoù, sant Koulm er greas gouiziek.\nN'hellfen ket echuiñ an noz-mañ, ma teufen da lavaret deoc'h an holl istor eus Marzhin an divinour. Eñ, a lavarer, a ouie an holl draoù kuzhet ha skrivet en deus ar pezh a erruas, hag a-wechoù ar pezh oa da erruout. Bez zo muioc'h c'hoazh, rak klevet em eus lavarout penaos Marzhin zo atav bev, emañ, kredit ma karit, en ur bez e koad Brekilien ha ne ouzer ket an amzer ma vo digoret e vez. Ya, kousket eo Marzhin, ne glever mui e vouezh o tiskleriañ o riskl d'e genvroiz ker. Koulskoude ar Vreizhiz e c'hortoz c'hoazh, hag o deus kredet e oa dihunet pa o deus klevet, un nebeud bloavezhioù 'zo, mouezhioù dous o kanañ meuleudioù ar vro (Barzhaz Breizh). Arzhur ivez zo kousket, petra bennak ma eo bet skoet gant e niz Mordred an treitour. Ne oa gwelet mui er bed : ar Vretoned a hed anezhañ ivez, ha pep kalon a lavar : - Pedavare a zeui da zihun Arzhur ar Braz, ha da gemerout e gleze mat Eskalibar ? Galv da Vretoned hag e teuint en dro dit ! »\nTennet eus Histor ar Vreiz, 1863\nAnna Vezmeur (Anne Le Bastard de Mesmeur)\nKemper 1823 - Kraozon 1909\nJarl Priel o komz 2\nSelaouit mouezh Jarl Priel o lenn ur pennad tennet eus e levr Ma zammig buhez.\nPenaos e varvas ma mamm\nAr bloaz-se, e tegouezhe da ouel Itron-Varia Hanter-Eost bezañ ur Sul, hag ar Merc'her d'abardaez e teuas stad ma mamm da vont ken buan war washaat, ma redas ma zad da gerc'hat ar mezeg. N'ouzon ket gant peseurt louzoù, gant peseurt pikadenn e reas e daol, met kalz welloc'h en em gavas a-daol-trumm ar glañvourez, ha kement-hini a zeuas bete du-mañ ar Yaou a zisklêrie e-leizh e c'henou: “Ma! frankaat a ra dezhi, ouzh a ra!” — “Frankaat?” eme darn-all, “ya, mar karan, hag un tamm mat zoken!” Krediñ a rae din ivez en devoa graet ar c'hleñved e varead, ha setu me prest da nijal gant al levenez.\nAr Gwener beure-mat e lavaras din va mamm-gozh: “Kae, mabig, d'an iliz da bediñ dirak an Itron Varia Lourd; mar plij d'ar Werc'hez Santel e teufe Ann-Mari e-barzh, mont a raimp holl du-hont da vloaz evit he zrugarekaat.” Sentiñ a ris raktal outi.\nKristen ebet ne oa en iliz d'an ampoent-se, ha stagañ a ris da bediñ evel ma ouien, gant va holl nerzh, gant va holl fiziañs, ken ma teue an dour war ma daoulagad. Biskoazh n'am boa pedet gant kement a feiz hag a galon, ha biskoazh moarvat ne zegouezho din hen ober. Lakaet am boa em fenn e vijen selaouet gant ar Werc'hez Vari, ha krediñ a rae din en divije truez ouzhin ar Mabig Jezuz bennozh d'erbedenn e vamm, ha ne fellje ket dezhañ ober ken abred ganin ur minor.\nSiwazh, ne oa gwellaenn ar Yaou netra nemet “frankadenn ar marv” hervez ma lavarer em c'horn-bro, ur bourd kriz, un taol-yud a-berzh an Ankou na dremen ket alies hep deskiñ dimp ez eo mestr d'ober e giz ma kar evit ma vo trenkoc'h hon anken ha c'hwervoc'h hon glac'har. Ar Sadorn d'an noz e oa va mamm war he zremenvan (Marteze, fent o devo darn 'zo gant ar pennad-mañ, met n'eus forzh. Edo d'an ampoent-se ar baotred e ti va c'henitervez Soaz an Aubin o vutunat ur c'hornedad kent mont da gousket, pa glevjont en hent-don damdost d'ar vereuri e Roc'h Velen, trouz un dumporellad vein diskarget gant ur safar spontus, ha goude, gwigour ur c'harr o pellaat war e blaen. Lammat a reas Soaz e-maez. Sklaer e oa al loar; nag er porzh, na war an hent, neblec'h ne oa na tud, na kezeg, na tumporell, na maen. Ober a reas va c'henitervez sin ar groaz en ul lavarout: “Ma Doue, emañ Ann-Mari e par ar marv.” Ha hep dale kerzhout a reas gant he zad war du ar vourc'h. Ne oant ket hanter-hent pa zeuas en arbenn dezho ur vaouez, herr warni, pedet gant ma mamm-gozh da vont di da gemenn ar c'heloù: “Goût ’ouzomp, va flac'h,” eme va zonton Loeiz, “bet int dija du-mañ.”).\nKaset e voe raktal un den da Landreger da di ar mezeg, met ne deurvezas ket an Aotrou Gwezenneg dont da Briel: “Ur gwall zevezh am eus bet,” emezañ, “faezh on gant ar gozhni hag al labour, ha neuze... ha neuze ne dalv ken ar boan”. Goude holl, ar wirionez oa gantañ. Graet e oa bet din mont d'am gwele evel boaz, ha daoust din da stourm ouzh ar c'hoant kousket, krog e oan da vorediñ pa ziredas va zad d'am bete.\n“Damañ din va faotr bihan,” eme ar glañvourez dare da vervel, “ma pokin dezhañ c'hoazh ur wech!”\nSeizh vloaz ha hanter-kant a zo tremenet abaoe an noz-se, met netra n'am eus ankounac'haet, na zoken an disterañ hini. Krediñ a ra din n'emaon ket amañ, em liorzh Krec'h Eliez, war greiz an deiz en derc'hent gouel Sant-Erwan 1954, o skrivañ gant un tammig kreion an eñvorennoù-mañ... Nann! n'on ket amañ, met du-hont, e ti melen ar vourc'h, ar bemzek a viz Eost 1897, du-hont, douget d'ar red gant va zad o pignal gant ar viñs teñval. Emañ an horolaj o paouez tintañ un eur goude hanter-noz; digor eo war hec'h hed dor ar gambr; krenañ a ra ur gouloù e-tal ar gwele; gwelout a ran va mamm, kizennoù he blev melen-aour peget gant ar c'hwezhenn ouzh he zal, he daoulagad ken glas, ken bev gwechall, ha bremañ dilufr, sanket don en o foull, hag ur struj warni, ma Doue! gwennoc'h eo eget ar goarenn wennañ; perak eo deut da vezañ kastiz ha da goazhañ ken prim? Daoust da se, e striv da stardañ he divrec'h e-dro d'he mabig; santout a ran war va jod c'hlebiet gant he daeroù ur pok ken tomm hag ur c'hlaouenn, rak un derzhienn spontus a zo ganti, ha c'hoant, ya, c'hoant bras he deus da lavarout un dra bennak, met alas, n'eo ket evit distagañ ur ger...\nDaoust ha petra am bije klevet diganti? “Kenavo, va muiañ-karet,” pe “Bez fur, Jarlig, ha desk!” N'ouzon ket! ha biken ne zeuin a-benn da c'houzout kement-se, kent ne vin adarre, kwita mammig, tal ouzh tal ganeoc'h.\nA-greiz-holl unan-bennak a ziframmas ac'hanon a-ziwar ar gwele, ha setu me adarre war ar pondalez teñval-sac'h, douget d'an traoñ kaer am boa gouelañ, difronkoñ ha yudal; un druez hepken, hervez m'am eus klevet goude digant meur a hini.\nPetra 'fell deoc'h? yaouank e oan ha brevet holl gant ur c'himiad ken berr ha ken doanius; hogos diouzhtu e vanis kousket evel ur broc'h.\nDihuniñ a ris a-stroñs rak bez' e oad o sachañ war va brec'h. Tarzhet e oa an deiz, klevout a raen ar c'hleier o vrallañ goude an añjeluz, hag e-keit m'edon o tipikouzañ va daoulagad, e lavaras din va c'henitervez Soaz an Aubin: “Hirie eo gouel Itron Varia Hanter-Eost; emañ bremañ holl aeled ar Baradoz o kanañ meuleudi d'ar Werc'hez, met diwall da ouelañ, Jarlig, da vamm a zo aet ganto.”\nUr pennadig kent na grogas an deiz da sevel, pa grede d'an dud war vale e oa sorennet va mamm, he devoa goulennet evel-hen: “N'emañ ket va mamm aze?... en anv Doue, va lakait war he barlenn, eno e fell din mervel.” Enaouet e voe raktal ar goulou benniget, stagañ a rejont da zibunañ pedennoù an Anaon, ha war varlenn Soaz Sapeur, he zal harpet ouzh hini he mamm n'he devoa bet bugel ebet nemeti, setu pelec'h, evel un evn, hep klemm na fiñv, e tennas Ann-Mari an Aubin hec'h huanadenn diwezhañ.\nDaou vloaz ha-tregont he devoa, nemetken...\nSon ar C'hemener\nC'hwi ho peus klevet, met a gred\nar vugale o lavaret :\n"Ur c'hemener n'eo ket un den\nNemet ur gaouiad ne d'eo ken".\nNe dle ket bezañ interet\nNag er porched nag er vered,\nNemet e korn ur parkad kerc'h,\nholl chas ar barrez war e lerc'h.\nMar d'eo ar gemenerien holl\nEvel ar re zo e Lambaol,\nO va Doue! nag a c'hevier\nWar an torchennoù a glever.\nMa vent dastumet pizh-ha-mat\nE vez anezho meur a sailhad ;\nHa Paolig lipfe e vourroù\nO welet ur seurt bern pec'hejoù!\nMes d'ar c'hemener pa varvo\nSiwazh ! Doue a lavaro :\n"Kerzh a zirazon torchenner\nDa welet pelec'h 'mañ da c'hevier".\nKaer a zo treiñ an eurioù kozh\na lenner en tiez diouzh an noz\nSant ebet e-barzh ne gaver\nHag a vije bet kemener.\nRak se tud an holl vicherioù\nO deus ur patron 'barzh an neñvoù,\nHa me gavo 'raok ma vin aes\nUr patron d'ar c'hemener kaezh.\nM'eus ket amzer da vont a bell,\nHa rak-se pa ne gavan gwell,\nTe vo patron ar c'hemener,\nLusifer gozh tad ar gevier.\nBarzhez, hec'h oberennoù a zo bet strollet en ul levr embannet gant Al Liamm e 1962 : Gwinizh hepken.\nJarl Priel o komz 1\nMa zonton Yann\n"Ur pikol levr a c’hallfen skrivañ diwar-benn breudeur ha c’hoarezed ma zad, hag a-zivout ma c’hendirvi, paotred ha merc’hed, met pec’hed marvel a vefe din tremen hep ober meneg eus ma goureontr Yann Dremel, rak n’eus bet biskoazh ha biken ne vo gwelet sebezusoc’h oristal o vale heñchoù Priel. Gouez d’am c’herent all, tamm ebet ne denne na d’e dad na d’e vamm, tud ken fur ha ken sioul ha n’eus forzh piv; diouzh an avel ’ta en divije dleet ober tataig. Paotr yaouank e oa manet evel-just, rak pebezh cholori ma c’hoarvefe d’ar seurt pod-houarn kavout ivez e c’holo!\nDa gentañ, den nemetañ ne blede na gant e varv na gant e vlev a dape dezhañ betek e zivskoaz; ober a rae dezho un tammig divegañ ur wech ar bloaz war-dro Nedeleg. N’eo ket ken nebeut-all a-drugarez dezhañ e c’helle kemenerien ar vro lardañ druz o bara, rak troc’hañ ha gwriat a rae e-unan e dammoù dilhad. Ha peseurt danvez a zibabe hañv-goañv, a gred deoc’h? mezer, voulouz, lien, “berlinj”? nann, ma karan, netra nemet an danvez skañv-skañv a bep seurt liv ma vez graet gantañ stignoù-gwele. Stummañ a rae ’ta evel ma ouie ur bragoù, ur jiletenn hag ul levitenn : a-wechoù e veze pikoloù evned ruz o tarnijal war ur vragezenn, ha chas melen o redek gedon a-hed ur vragezenn all, tanfoeltr van ne rae Yann; bugale ar skol ’vat, ne lavaran ket. Bez’ e veze en e gerc’henn ur pezh kolier lem-laka, dek meudad dezhañ, ha war e benn un tog foñs hir gant ur bern seizennoù ruz, glas, ha me oar o tivilhañ hag o fraoñval a-youl ar pevar avel.\nSetu aze, kwita, ur pipi! n’am eus gwelet an istrogell-se nemet div pe deir gwech, ha gwell vihan e oan d’ar c’houlz se. Soñj am eus koulskoude e oa liv ar yec’hed warnañ; gant e vlev hir hag e varv gwenn kenañ tennañ a rae da sant Per, met d’ur sant Per a gavfe mat e voued, rak paotr e gof a oa ivez, diouzh klevout ma zad. Siwazh ! kerse bras eo ganin o vezañ n’am eus ket gallet kaout darempred gantañ.\nMont a rae da chaseal, ha pakañ a rae koulz ha den gedon, klujeri, lern, en ur ger, ar pezh a gave, met nepred ne deurveze prenañ un aotre da vale bro gant e fuzuilh. Bez’ e veze gantañ evelato e godell e levitenn a bep seurt liv ur paper skrivet gant ma zonton Pipi:\n+ Jezuz, Mari, Jozeb +\nGrit en anv Doue ma tapin jiboez sof-kont.\nEvelse bezet graet!\nHa mar degouezhe da baotred Mari-Robin, an archerien, dont en arbenn dezhañ, goulenn a raent digantañ e baper kement hag abuziñ o amzer, ha goude ober sin da lenn e lavarent kuit a c’hoarzhin:\n“Eus ar c’hentañ, ma den mat, derc’hit da vont, rak gwelout a reomp emañ pep tra ganeoc’h hervez al lezenn...”\nTanfoeltr troad ne lakaje en iliz, na zoken deiz obidoù e vignon nesañ. N’eo ket abalamour ne oa ket un den a feiz, ar c’hontrol eo; re vil, war a grede dezhañ, e veze graet d’an Aotrou Doue en ilizoù, ha hervezañ re griz holl e oa ar veleien: “Ur vezh eo dezho,” emezañ, “leuskel hor Salver da baouranteiñ e noazh-pilh, koulz eo lavarout, war e groaz.” Bez’ e oa ivez en e di ur groaz, hag ur pikol hini gant un Aotrou Doue tachet warni evel m’eo dleet, met hennezh ’vat ne c’houzañve ket gant ar riv, rak gwisket e oa dezhañ ur gorfenn stamm hag un tamm bragoù voulouz. Hogen kerse ’oa gant e berc’henn o vezañ n’en devoa ket kavet tu da lakaat ur re votoù koad en e dreid.\nKempennet en devoa e kambr al laezh ur seurt chapelig gant skeudennoù sant Erwan, sant Tual ha sant Jozeb, patron ar barrez, treset ha livet war ar mogerioù gwenn-raz gant brudetañ arzour ar c’horn-bro, Mabig ar Remon, skarzher seminaloù, ur c’hwil all, pa lavaran, itrik e-leizh ennañ. Ne live Mabig nemet gant huzil, raz, pri ruz ha pri melen, hag evit an daoulagad, bleu kannerezed. Brav a-walc’h e teue gantañ ha pedet e veze zoken gant Aotronez — Anatol ar Braz ha Botrel da skouer — da livañ sent en o zi. A-us d’an aoter — ur c’hozh laouer-doaz — e oa stag ar C’hrist bragezennet emaon o paouez komz dioutañ. Da bep gouel bras, Nedeleg, Pask, hag eveljust da sul ar Beuz (deiz pardon Priel), da ouel sant Erwan ha sant Jozeb e kane Yann ar gousperoù hep sakrist na kolist, evel ma teue gantañ. Ger latin ebet ne veze klevet eno ; rankout a rae e barrezianiz tremen gant Ne n’eus ket e Breizh, Ni ho salud, Steredenn vor, O kalon sakr!, Sant Jozeb, pried Mari hag Un Doue hepken adori met sarmon a rae mestr an ti, ha bep tro diwar fallagriezh ar veleien: “Bete pegoulz,” emezañ, “e laoskint o Mestr hag o C’hrouer kuit a lostenn hag a vragoù?” Kloc’h ebet ne oa er chapel met plaen ha brav e rae ma zonton hep kleier, rak desket en devoa digant e geneil Mabig ar Remon ober gant e c’henou kement son a veze ret: gout’ouie da skouer tintañ ar c’hlaz, an añjeluz, kloc’h an tan, ha dreist-holl brallañ ar c’hleier. A-zruilhadoù e tirede ar saverien o fri d’ar gousperoù war zigarez skrignal hag ober goap.\n“Arsa, Yann,” e c’houlenne hini pe hini berr warnañ, “daoust ha n’on ket re ziwezhat d’an ofis?”\n“Nann ’ta,” emezañ, “amzer ’zo, n’eus bet c’hoazh nemet ar son gentañ...”\nDiouzh klevout ma zad, ur barzh a oa ivez e donton Yann, un dra bennak moarvat evel Yann ar Minouz, ginidik eus ar Roc’h Velen, e Priel. N’eus manet eveljust roud ebet eus e oberennoù peogwir ne ouie na lenn na skrivañ, met plijout a rae dezhañ kanañ e sonioù hag e werzioù war lein un dosenn damdost d’e di en ur seniñ ur violoñs bihan-bihan, ur c’hoariell a ugent real bennak prenet gantañ e foar Dreger. Ra glevo da virviken Yann gaezh, Mabig ar Remon ha Yann ar Minouz, du-hont, e baradoz an dud didro, kleier ha violoñsoù an eürusted beurdadus!\nDaoust hag-eñ ne dennan ket un nebeudig da vrasañ oristal em c’herentiezh? N’eo ket abalamour ma ’z oa douget da wiskañ ar sent, na dre ma plije dezhañ kanañ ar gousperoù e brezhoneg penn-da-benn, met o vezañ ma verve faltazi, ha marteze fentigell e-leizh en e gokenn, o vezañ ma ’z eo bet un aozer gwerzioù, gwell dister emichañs, met da vihanañ un damskeud, ur raktres eus un arzour. N’ouzer ket bete vremañ meur a dra diwar-benn ar hir-herêrezh, hogen ne oa ket peurechu ma nav bloaz pa grogis da blediñ gant ar c’hoariva."\nLenn e-pad an enkadur\nKenderc'hel a ra Al Liamm da ginnig deoc'h niverennoù da lenn digoust e-keit ma chomit sac'het er gêr.\nEr sizhun-mañ e kinnigomp deoc'h an div niverenn-mañ:\n- Niverenn 409, ma c'hallot adkavout danevell Lan Tangi, aet Priz an danevell e brezhoneg e Karaez e 2015!\n- Niverenn 416, ma c'hallot adkavout danevell Paskal an Intañv, aet Priz an danevell e brezhoneg e Karaez e 2016!\nKlikit war al liamm AMAÑ.\nKalon vat deoc'h holl!\nHa bepred war lec'hienn alliamm.bzh!\nAdkavit bremañ traoù ouzhpenn da lenn digoust war ho lec'hienn!\nNEVEZ! Adkavit levrioù diviet da bellgargañ digoust war hol lec'hienn, evel Fri Korloko pe Skol louarn veig trebern 1!\nAdlennit pennadoù bet embannet e niverennoù kozh pe goshoc'h! Ha kinnigit ar re ho pefe c'hoant da adlenn!\nPennadoù da lenn: atersadennoù gant skrivagnerien pe pennadoù skrivet gante war-eeun. Grit anaoudegezh gant ho skrivagnerien muiañ-karet!\nDielloù: dielloù a bep seurt (ha diwar-benn brezel 14) kaset deomp gant hol lennerien!\nPreder: skridoù a bep seurt danvez kinniget deoc'h gant skrivagnerien, lennerien ha kement hini en deus c'hoant lodenniñ e breder.\nHeklev Sevenadurel: adkavit bremañ al lodenn "Heklev Sevenadurel" digoust ha da bellgargañ war lec'hienn Al Liamm (A-dreuz lenn, Petra nevez?, Kelaouennoù ha Notennoù)!\nAr Bibl Santel: troidigezhioù eus ar Bibl gant Maodez Glanndour da bellgargañ digoust, evit lidañ 30 vloaz marv an aozour.\nRonan Huon: adkavit al lec'hienn gwestlet da Ronan Huon, skrivagner ha bet rener Al Liamm!\nPlijadur deoc'h o lenn ar gelaouenn lennegel ha sevenadurel e brezhoneg penn-da-benn!\nSkipailh Al Liamm


Kevredigezh Kembre-Breizh: 8.9% eus studierien skol-veur Kembre a ya kuit goude ur bloavezh studi\n8.9% eus studierien skol-veur Kembre a ya kuit goude ur bloavezh studi\nE Breizh-Veur e kuita muioc'h-mui a studierien ar skol-veur kent echuiñ o studioù. 7.4% eus ar re yaouank a oa aet kuit goude ur bloavezh studi e 2007, pa ne oa nemet 7.1% e 2006.\nDre ma klasker sachañ yaouankiz a bep seurt, ha n'eo ket hepken ar re akademiek en un doare hengounel, da vont d'ar skol-veur, e vez degemeret kalz ha na vijent ket aet da heuliaù studioù uhel gwechall. Diaes e c'hall bezañ evito da chom gant o studioù dre ma n'eus ket bet lakaet pouez war se er ger na gant mignoned dezho. Kudennoù arc'hant e-leizh a sav evit an holl studierien bremañ, ha kavout a ra da veur a hini ne dalvez ket ar boan sammañ dleoù n'eus forzh pegement evit ober un dra ha na gavont ket gwall zedennus, forzh penaos.\nE Kembre ez a kuit 8.9% eus ar studierien, muioc'h eget e Bro-Saoz, eta: 7.1%. E Bro-Skos eo gwashoc'h c'hoazh: 9% well-wazh. Goulennet e vez digant ar studierien paeañ evit o studioù ha kalz a gav dezho, ur wech bet tremenet ur bloavezh o studiañ, e koust re ger. Gant meur a hini all ne vez ket tizhet ar pal ha mont a reont kuit disouezhet ha tristaet pa gav dezho ne c'hallont nemet c'hwitañ er vuhez.\nDavid Willetts, a-berzh ar Virourien, a lavar: 'Evit gwir, war zigreskiñ eo ez a feur ar re bet desavet e familhoù paour hag a ya goude d'ar skol-veur da studiañ, hag ouzhpenn se ez eus nebeutoc'h a studierien hag a gas o studioù da benn. N'eo ket deuet ar gouarnamant a-benn da zirouestlañ ar c'hudennoù, rak ret e vefe adwelet sistem an deskadurezh da vat.'\ntagioù deskadurezh, skol-veur


melkonius - Wikeriadur\nDiwar an anv-kadarn melkoni hag al lostger -us.\nEn em ro d'ar velkoni (diwar-benn an dud)\nA dro an dud d'ar velkoni\nAn demesel Melliers [...] hag ar jeneral Marceau [...] a so e penn-caos en histor melconius-man. — (B. T., Eun Torfet erruet epad Bresel ar Vandee, Feiz ha Breiz niv. 82, 25 a viz Eost 1866, p. 236.)\n[...] ; kuit a c'hwervoni, gant peoc'h e selloù melkonius, [...]. — (Jarl Priel, Va Buhez e Rusia, Al Liamm, 1955, p. 20.)\ngalleg : mélancolique (fr)\nAdtapet diwar « https://br.wiktionary.org/w/index.php?title=melkonius&oldid=285952 »\nKemmoù diwezhañ degaset d'ar bajenn-mañ d'an 17 Gou 2019, da 12:14.


KDSK, Centre de Ressources Culturelles CeltiquesThesaurus : Gwirioù yezhel\n= Gwir yezhel; Yezh (Gwirioù yezhel); Droit linguistique\nSkiantoù kevredigezhel > Skiant politikel > Gwirioù lezennel ha keodedel > Gwirioù ar bihanniveroù > Gwirioù yezhel\nLinked documents : [1 087 document(s)]\n[Foto] Forom bedel Gwirioù Mab-Den an Unesco, etre ar 17 hag an 19 a viz Mae 2004, e Naoned. / [Disanv] (Luc'hskeudennet gant). - - KDSK_SAE_Lodad02B0806_P.jpg\n[Foto] Forom bedel Gwirioù Mab-Den an Unesco, etre ar 17 hag an 19 a viz Mae 2004, e Naoned. / [Disanv] (Luc'hskeudennet gant). - - KDSK_SAE_Lodad02B0805_P.jpg\n[Foto] Forom bedel Gwirioù Mab-Den an Unesco, etre ar 17 hag an 19 a viz Mae 2004, e Naoned. / [Disanv] (Luc'hskeudennet gant). - - KDSK_SAE_Lodad02B0804_P.jpg\n[Foto] Forom bedel Gwirioù Mab-Den an Unesco, etre ar 17 hag an 19 a viz Mae 2004, e Naoned. / [Disanv] (Luc'hskeudennet gant). - - KDSK_SAE_Lodad02B0803_P.jpg\n[Foto] Forom bedel Gwirioù Mab-Den an Unesco, etre ar 17 hag an 19 a viz Mae 2004, e Naoned. / [Disanv] (Luc'hskeudennet gant). - - KDSK_SAE_Lodad02B0807_P.jpg\n[Foto] Forom bedel Gwirioù Mab-Den an Unesco, etre ar 17 hag an 19 a viz Mae 2004, e Naoned. / [Disanv] (Luc'hskeudennet gant). - - KDSK_SAE_Lodad02B0808_P.jpg\n[Foto] Forom bedel Gwirioù Mab-Den an Unesco, etre ar 17 hag an 19 a viz Mae 2004, e Naoned. / [Disanv] (Luc'hskeudennet gant). - - KDSK_SAE_Lodad02B0809_P.jpg


Nathaël Julan, attaquant du HAC © Radio France - Bertrand Queneutte\nKantadoù a dud a zo bet o vale e Kemper evit embann c'hoazh hag adarre o enebiezh da reform al leveoù. Gwelet 'zo bet rochedoù melen ha banielloù ar sindikadoù e karter Krec'h Gwenn. Deus burevioù ar Medef etrezek ar gourmac'had Géant int bet, 'benn stankañ ar parklec'h. N'eo ket prest an dud da ziskregiñ gant ar stourm.\nEnor a zo bet roet ar mintin-mañ da Nathaël Julan\nKlub War-Raok Gwengamp n'eus kinniget ul lid da 9e30 war dachenn ar Roudourou. An argader a oa marvet war an hent d'an dri a viz Genver. E obidoù a oa dalc'het memes koulz en Havr Nevez. Youn Toudic, harper skipailh War Raok Gwengamp a oa e bro Dreger e-koun Nathaël Julan.\nHa sur e vo rentet enor da Nathaël Julan adarre 'benn disadorn da-geñver ar c'hrogad etre Gwengamp ha Lens.


Un teulfilm sevenet gant Féa ha Kaouenn : Fubudennig war an hent\nPublié le 25/04/20 12:47 -- mis à jour le 25/04/20 12:47\nFubudennig war an hent\nUr strollad c'hoariva bugale, "Fubudennig" ec'h anv, c'hoariet ugent gwech ganto dirak 1700 a dud e 2017/2019, setu ar pezh a vez kontet amañ.\nDre ma oa arc'hantaouet ar raktres gant ar C'haf (Caisse d'Allocations familiales Penn ar bed ar c'hreisteiz), douget e oa ar raktres gant bugale ar strollad.\nHa dezho da lavarout o soñj diwar-benn ar c'hoariva, ar pezh c'hoari, an doare da bleustriñ, gant Pascal Cariou, Goulc'han Kervella, ha buhezourez ar strollad, implijet gant Ti ar vro bro Kemperle an eil hag an trede bloavezh, a-drugarez da raktres ar rannvro diorren oberiantizoù evit bugale er maez ar skol gant glad ar vro. C'hoariet o deus dirak bugale gallegerien (iztitlet e oa bet war ar skramm), e festival Kerhervy div wech, gouel ar c'hoariva e Montroulez, div wech e festival Taol Kurun, ha dirak bugale skolioù Kemperle, Tremeven, Kerien, Banaleg.\nHiziv an deiz e Breizh n'eus ket a-walc'h a c'hoariva evit ar vugale hag ar grennarded e brezhoneg. Un doare dibar da gomz brezhoneg, da c'hoari un dudenn, da implij geriadur ar fulor, ar garantez, santadurioù a bep seurt...\nGant ma vo kalonekaet c'hoazh seurt raktres, evit ar vugale, ar grennarded, ar brezhoneg... hag ar c'hoariva !!!


Mandaneg - Wikipedia\nKomzet e : Stadoù-Unanet\nKomzet gant : 1 a-vihanik (2009)\nFamilh-yezh : Yezhoù siouek-katawbek\nYezhoù siouek ar c'hreiz\nISO 639-2 sio\nKod SIL MHQ\nUr yezh siouek-katawbek eo ar mandaneg. E 2009 n'eus ket nemet ur c'homzer a-vihanik, e mirlec'h Fort Berthold e Norzh-Dakota, met desket e vez er skolioù.\n1 Darempredoù genel\n3 Niveroù e mandaneg\nKrediñ a raed da gentañ e oa ar mandaneg ur c'har da yezhoù an Hidatsaed hag ar C'hrowed. Evel m'o deus ar vandaned bevet e-kichen ar meuriadoù-se e-pad un amzer hir eo gwirheñvel e oa bet levezonet bras o yezh gant o re. Diaes-tre eo, abalamour d'an dra-se, resisaat lec'hiadur ar mandaneg e-touez ar yezhoù siouek hag ar peurliesañ e lakaer anezhañ en un isskour distag.\nDiv rannyezh he-doa ar mandaneg :\n1. Nuptare 2. Nuetare\nNuptare hepken a dreuzvevas betek an XXvet kantved hag an holl gomzer a voe divyezher en Hidatsaeg. E 1999 ne chome nemet 6 mandaneger bev, hag e 2009 unan nemetken. Kelennet eo ar yezh e skolioù ar mirlec'h, avat.\nSetu fonemmoù ar mandaneg :\nkonsonennoù: /p, t, k, ʔ, s, ʃ, x, h, w, r/\nVokalennoù: /i, e, a, o, u, iː, eː, aː, oː, uː, ĩ, ã, ũ, ĩː, ãː, ũː/\nTonennoù en deus ar mandaneg\nNiveroù e mandanegAozañ\nStudiet e oa bet a-dost ar yezh pa veze kredet gant lod e oa ar Vandaned diskennidi eus Kembreiz, ha klasket e oa bet heñvelderioù etre ar mandaneg hag ar c'hembraeg.\nMandaned Yezhoù siouek\nYezhoù ar Stadoù-Unanet\nAdtapet diwar « https://br.wikipedia.org/w/index.php?title=Mandaneg&oldid=1861169 »\nDernière modification le 5 Gen 2020, à 19:26


Verre églomisé - Wikipedia\nVerre églomisé, berraet alies en églomisé end-eeun, zo un termen gallek hag a ra dave d'un teknik implijet en arz an engraverezh abaoe an Henamzer.\nÉglomisé Robert Pansart e Poitiers (munud : La Poésie)\nPouezus eo bet e diorroadur al luskadoù Arz Nevez (1890-1910) hag Art Déco (1910-1939).\nHenegiptiz a ouie soudañ ur follenn aour pe arc'hant tanav etre daou wiskad gwer moan. Da vare an Azginivelezh e veze aouret gwer evit kinklañ taloù tiretennoù an arrebeuri.\nBuan en em skuilhas ar c'hiz dre Europa a-bezh war goloioù boestoù a bep doare (madigoù, butun) ha war melezourioù.\nZwischengoldglas ("aour etre gwer") a veze graet eus an teknik-se pa veze implijet war strink e Bohemia dalc'het gant an Impalaeriezh santel roman german.\nAr Gall Jean-Baptiste Glomy (c. 1720-1786), sternier taolennoù ar rouaned Louis XV ha Louis XVI, a zegasas ar c'hiz e Bro-C'hall en-dro. Aouret e veze ar sternioù a farde evit an engravadurioù, ha dre-se e voe roet e anv d'an teknik, (verre) églomisé en Europa a-bezh adalek ar bloavezhioù 1780.\nEn XIXvet kantved e voe mesket églomisé ha livadurioù war plakennoù gwer evit kinklañ selioù, mogerioù ha diaraogoù ar stalioù, e Paris da gentañ e-pad ar Belle Époque (1871-1914) hag en holl gêrioù bras ar bed da c'houde. Astennet e voe implij an églomisé eus an traoù munut evel medalennoùigoù betek ar re vras evel taolennoù en o fezh.\nAn engraver Pierre Roche, unan eus diaraogerien al luskad Arz Nevez ha tad Louis Massignon, a reas oberennoù en églomisé e dibenn an XIXvet kantved.\nAdimplijet e voe an teknik er bloavezhioù 1930 evit kinklañ arrebeuri gant arzourien al luskad Art Déco.\nUr c'hinkladur divent e verre églomisé graet e 1955 gant an arzour gall Robert Pansart (1909-1973) zo e c'hoariva kozh Poitiers.\nGant peg fardet diwar gelatin e c'holoer ur follenn aour, arc'hant pe ur metal all tanav kent he foazhañ er vurezh, ar pezh a ro dezhi ul lufr par da hini ur melezour.\nDaou zoare zo da ginklañ ar follenn : livañ ur skeudenn eilpennet war ar follenn a-raok ar gouronkadenn er vurezh, pe engravañ ar skeudenn eilpennet er metal gant ur goustilh goude ar gouronkadenn. Atav e vez treset da gentañ ar pep pouezusañ er skeudenn, hag an drektal – e liv du, peurliesañ — war-lerc'h.\nGoude-se e peger ar follenn vetal ginklet war ur blakenn wer voan. Lod arzourien a gav gwelloc'h engravañ ar blakenn wer kentoc'h eget labourat war ar metal.\nBresk eo an disoc'h avat, en abeg da voander ar gwer ha da ziskolpadur ar metal dre an amzer, bannoù an heol hag an tommerezh.\nUn doare da fardañ oberennoù solutoc'h eo pegañ un eil plakenn wer voan pe ledañ ur gwiskad gwer tomm war tu noazh ar follenn vetal, kement-se evit he lakaat etre daou wiskad gwer.\nBoest-butun, Rusia, c. 1795\nGwaz war gostez, Bro-C'hall, c. 1800\nLeichentext (skrid-eñvor), Elzas, 1892\nBaraerezh, Paris, 1900\nAdtapet diwar « https://br.wikipedia.org/w/index.php?title=Verre_églomisé&oldid=1808693 »\nDernière modification le 18 Her 2018, à 06:40\nKemmoù diwezhañ degaset d'ar bajenn-mañ d'an 18 Her 2018, da 06:40.


Charles Francis Richter a zo ur sismologour amerikan, ganet eo e Butler County e-kichen Hamilton (Ohio) d'ar 26 a viz Ebrel 1900 ha marv d'an 30 a viz Gwengolo 1985 e Altadena (Kalifornia).\nCharles Richter a zo ganet en ur familh a labourerien-douar en Ohio. E Los Angeles e Kalifornia e vev e-pad e grennardiezh.\nAlies e vez e arnodva sismologiezh Pasadena e 1927, studiañ a ra e skol-veur Stanford, hag er "California Institute of Technology" (Caltech) e lec'h ma resev e PhD Fizik e 1928. Ar memes bloavezh e timez gant Lillian Brand.\nNe gav ket reizh skeulioù Rossi (bloavezhioù 1880) pe Mercalli (1902), a zeskrive ar c'hrenoù-douar da geñver an distruj pe ar santadurioù. Dre-se e kinnigo e 1935 ur skeul (skeul Richter) a c'hell deskrivañ galloudezh ur c'hren-douar en epikreizenn dre an energiezh implijet.\nLabourat a ra er "Carnegie Institute" eus 1927 da 1936 ha goude er "California Institute of Technology" evit labourioù teknikel. Dont a ra da vezañ kelenner war ar sismologiezh e 1952.\nE 1956, gant Beno Gutenberg (1889-1960), e tiskouez e klot ar meurez 0 gant tro 10⁴ Joules, pa vez ar meurez 9 damkevatal da 10¹⁷ Joules.\nMervel a ra an 30 a viz Gwengolo 1985 e Altadena e-kichen Pasadena e Kalifornia.\nAdtapet diwar « https://br.wikipedia.org/w/index.php?title=Charles_Francis_Richter&oldid=1777486 »\nKemmoù diwezhañ degaset d'ar bajenn-mañ d'an 12 Kzu 2017, da 20:11.


Tony Blair (2019).\nAnthony Charles Lynton Blair, a vez graet Tony Blair anezhañ, zo ur politikour eus Breizh-Veur, ganet d'ar 6 a viz Mae 1953 e Dinedin (Bro-Skos).\nKentañ Ministr ar Rouantelezh-Unanet eo eo bet etre miz Mae 1997 ha miz Mezheven 2007.\nE St John's College en Oxford en deus kaset e studioù. Goude bezañ tapet e destenn-skrid a alvokad ez eas gant Strollad al Labour met korbellet e voe en dilennadegoù kannaded e 1982.\nWar-lerc'h ez eas gant tu adreizhañ ar strollad.\nE 1994 ez eas John Smith d'an anaon diwar ul lamm-galon. Blair a savas emglev gant Gordon Brown evit bezañ e penn ar strollad: Blair a vefe kentañ Ministr, Brown a yafe karg an Ekonomiezh gantañ.\nD'ar 1añ a viz Mae 1997 e voe dilennet Blair e penn ar vro goude un trec'h splann ouzh ar mirour John Major. 18 vloaz oa ne oa ket bet al Labour e penn ar vro.\nEtre 1997 ha 2001 e lakaas e vro e da gemer perzh e brezel Kosovo.\nBrasoc'h c'hoazh e voe trec'h al Labour e 2001. Ar C'hentañ Ministr a zo padet ar pellañ eo Blair (en e raok eo Harold Wilson an hini a oa padet ar muiañ a-raok, etre 1964 ha 1970).\nA-du gant ar Stadoù-Unanet eo savet bepred evit an aferioù diavaez, koulz e-pad ar brezel en Afghanistan pa gasas di al lu Saoz d'ar 6 Here 2001 pe en Irak, daoust d'ar muiañ-niver bezañ a-enep dezhañ en e vro. Da skouer ez eas ur milion a dud da vanifestiñ a-enep ar brezel e Londrez d'ar 15 C'hwevrer 2003 met derc'hel a reas Blair d'e soñj ha d'an 18 a viz Meurzh ez eas 42 000 soudard da Irak.\nD'ar 7 Mezheven 2001 e voe trec'h war an Tories evit an eil gwezh hag ur muiañ-niver klok gant al Labour adarre.\nD'ar 6 a viz Mae 2005 ez eas ar maout gantañ evit an trede gwezh da heul, ar pezh na oa bet c'hoarvezet biskoazh evit strollad al Labour. E miz Mezheven 2007 e roas e zilez ha Gordon Brown, eus e strollad, a zeuas da vezañ Kentañ Ministr.\nJohn Major Kentañ ministr ar\nMae 1997 – Mezheven 2007 War e lerc'h:\nAdtapet diwar « https://br.wikipedia.org/w/index.php?title=Tony_Blair&oldid=1935637 »\nKemmoù diwezhañ degaset d'ar bajenn-mañ d'an 6 Gen 2022, da 23:46.


Ismail Haniyah - Wikipedia\n(Adkaset eus Ismail Haniya)\nGanet e oa bet Haniyah e kamp repuidi Al-Chati e Ghaza. Repuidi e oa e dud deuet eno goude m'o doa tec'het kuit diouzh o zi en Achkelon e Stad Israel e 1948, da geñver ar Brezel arabek-hag-israelek. E 1987 e oa bet tapet gantañ e aotreegezh war al lennegezh arabek e Skol-Veur islamek Ghaza. E 1989 e oa bet bac'het e-pad tri bloaz gant Stad Israel abalamour da vezañ kemeret perzh el luskad palestinat ha kaset e oa bet en harlu da Liban goude bezañ bet leusket da vont er-maez e 1992. Ur bloaz war-lerc'h ec'h eas en-dro da c'h-Ghaza ma teuas da vezañ Rener ar Skol-veur islamek.\nE 1997 e oa bet divac'het Cheic'h Ahmed Yasin, penn speredel Hamas, ha dilennet e oa bet Haniyah neuze da ren war e aferioù. E miz Gwengolo 2003 e oa bet gloazet gant ur vombezenn bet kaset gant aerlu Israel da glask lazhañ pennoù ar Hamas. Mont war greñvaat ec'h eas e garg er Hamas e-doug Intifada Al-Aqsa dre m'en em gleve mat gant Yasin hag ivez abalamour ma oa bet lazhet kalz a bennoù eus ar Hamas gant surentez Israel.\nAdtapet diwar « https://br.wikipedia.org/w/index.php?title=Ismail_Haniyah&oldid=1764322 »


Matthew 21:33-45 Selaouit ur barabolenn all. Bez' e oa un den penn-tiegezh hag a blantas ur winieg, a reas ur c'harzh en-dro dezhi, a gleuzias enni ur wask, hag a savas enni un tour; neuze e feurmas anezhi da winierien, hag ez eas en ur vro all.\nBreton(i) 33 Selaouit ur barabolenn all. Bez' e oa un den penn-tiegezh hag a blantas ur winieg, a reas ur c'harzh en-dro dezhi, a gleuzias enni ur wask, hag a savas enni un tour; neuze e feurmas anezhi da winierien, hag ez eas en ur vro all. 34 Da amzer ar frouezh e kasas e servijerien etrezek ar winierien, evit resev frouezh e winieg. 35 Met ar winierien, o vezañ kroget er servijerien, a gannas unan, a lazhas egile, hag a veinatas an trede. 36 Kas a reas adarre servijerien all, kalz muioc'h eget ar re gentañ, hag e rejont dezho ar memes tra. 37 Da ziwezhañ, e kasas dezho e vab, o lavarout: Doujañ a raint va mab. 38 Met ar winierien, pa weljont ar mab, a lavaras etrezo: Setu an heritour; deuit, lazhomp eñ, ha kemeromp e heritaj. 39 Hag o vezañ kroget ennañ, e taoljont anezhañ er-maez eus ar winieg, hag en lazhjont. 40 Bremañ, pa zeuio mestr ar winieg, petra a raio d'ar winierien-se? 41 Respont a rejont dezhañ: Distrujañ a raio en un doare reuzeudik an dud drouk-se, hag e feurmo e winieg da winierien all a roio dezhañ he frouezh en o amzer. 42 Jezuz a lavaras dezho: Ha n'hoc'h eus biskoazh lennet er Skriturioù: Ar maen taolet kuit gant ar re a vañsone, a zo deuet da vezañ penn ar c'horn. Kement-se a zo bet graet gant an Aotrou, hag un dra marzhus eo d'hon daoulagad? 43 Setu perak e lavaran deoc'h, penaos rouantelezh Doue a vo lamet diganeoc'h, ha roet d'ur bobl a roio ar frouezh anezhi. 44 An hini a gouezho war ar maen-se a vo brevet, ha flastret e vo an hini ma kouezho warnañ. 45 Goude bezañ klevet e barabolennoù, ar veleien vras hag ar farizianed a anavezas mat e oa anezho eo e komze Jezuz,\nMatthew 21:33 Cross References - Breton


An Excumunuguen - Wikimammenn\nL. Prud’homme, 1817 (p. 80-83)\n◄ Communion ar Sænt An Excumunuguen Remission ar pec’hejo ►\nAn Ilis e deus recevet digant J. C. ar pouar da excomunia. Er ch. 18 eus ar memes Aviel Jesus-Christ a ordren ma vezo evitet evel un den gant peini n’en deo quet permetet cavet commerç, an hini goude bezàn avertisset gant an Ilis, na seleo ha ne sent quet outi. Sant Paul en defoa excumunuguet ar libertin incest eus a Gorinth. An oll Dado santel, ar C’honcilo a assur oll ar pouar-se en Ilis Doue ; un articl eo eus ar fe. Crenomp eta rac bezàn eacumunuguet. Dre gals a fauto e veriter ar bunition-se. Ar mado spirituel a bere eo privet nep so escumunuguet, eo.\nHermenegild a voa map da Lenvigild  mæstr eus an darn-vuyàn a Spaign, hac eus a Rouantelez ar Visigothet, mæs malhurusamant arien evel ar rest eus ar famil royal. Quemeret a eure evit priet Ingond, merc’h Sigebert, Roue a Franç. Ar Brinces caër-se a voa catholiques. Dre sicour an Escop sant Leandr e convertissas he fried. He zad caër a voe furius a guement se, hac a bersecutas an oll gatholiquet. Hermenegild a eure emigra he fried hac e vugale en Afriq. En em recommandi a eure d’ar soudardet pere en trahissas. Antren a eure en un Ilis ; e dad a gassas d’en cavet Recared e eil map evit en assuri eus e bardon. Ar sant a deu querquent d’en em strinca da daoulin e dad peini en conduas bete e arme. Enno e eure dezàn quitaat e habit royal, en chadenni hac en condui d’an tour eus ar guær a Sevill, goude en ur bassefoss. At sant en em brepar d’ar maro. Pasq a arru : e dad a gass e vete un Escop heretiq arien, evit ma recefse ar gommunion eus e dorn, ha ma c’hantrese dre enno en graç vad e dad. Ar sant goude bezàn rebechet d’an Escop impi hac heretiq e draïtouraich, a lavaras dezàn e voa decidet dre sicour Doue da vervel en catholic, ar pes na elle da ober mar recevje ar gommunion eus e dorn sacrileich. Tad ar sant voar ar rapport eus ar fals Escop, a gommandas mont ractal da vassacri e vap. An dud barbar hac injust pere a sente ous ur seurt urz, a gavas ar sant en peden ; troc’hàn a resont e c’houg gant un taul haich an 13 ebriel 586 ; Doue a eure ractal anaveout ar gloar eus e verzer. Ur gân melodius a voe clevet, hac ur sclærigen celestiel voe guelet er prison. Recared breur ar sant, en em gouvertissas gant ar bobl e dad malhurus en defoe queuz ha disesper eus e action barbar ; anaveout a eure ar virionez, mæs an aon rac coll e drôn a ampechas e gonversion\n↑ Da lâret eo : Leovigild. [Notenn gant Wikimammenn]\nAdtapet diwar « https://br.wikisource.org/w/index.php?title=An_Excumunuguen&oldid=117996 »\nKemmoù diwezhañ degaset d'ar bajenn-mañ d'an 6 Eos 2018, da 13:49.


Abaoe ar mintin-mañ e vez aotreet an ostalerioù hag an tiez-debriñ da zigeriñ goude un troc’h a zaou viz hanter. Laouen eo ar verourien daoust d’an diaesterioù. Poent bras e oa gallout degemer ar pratikoù en ur zoujañ d’ar jestroù herzel evel-just !\nPublié le 02/06/2020 à 19h20 • Mis à jour le 12/06/2020 à 13h47\nEvel ostalerioù ha restaorantoù all, e vez digor en-dro an Tir na n'og e Brest. Nebeutoc'h a blas a vez bremañ met ar pub n'en deus nac'het den ebet hiziv. • © C. Aubaile\nFinistère Côtes-d'Armor Morbihan\n"Emichañs e vo mat". Abaoe un nebeut dervezhioù e oa Tangi Peton hag e skipailh o prientiñ an distro. Abaoe ar 15 a viz Meurzh e oa serr an Tir na n'og, pub mil vrudet e-traoñ ar straed Siam e Brest. Ar mintin-mañ e oa rannet e daou ar merour. "Eus un tu, e oan kontant da chom er gêr gant ar vugale hag eus un tu all, e oa pres warnon distreiñ. Poent bras e oa digeriñ en-dro." Sikouret eo bet met ar stal he deus kollet arc’hant memestra.\nKreisteiz eo. Mall zo war ar pratikoù mont da zebriñ en o zavarn muiañ-karet. Met arabat dezho antreal disoursi e-barzh ar pub, goulenn er c’hontouer ha plas a zo. Bremañ zo reolennoù nevez. Ret eo pellgomz da gentañ ha da c’houde gortoz er-maez. Dont a ra un implijad da reiñ e blas da bep hini.\nA-drugarez d’an amzer vrav zo tu ober gant al leurenn. Kalz nebeutoc’h a blas a zo. "Ret eo da bep taol bezañ ur metrad pell an eil d’eben. Pe vefe er-maez pe en diabarzh" a zispleg Tangi.\n100 kilometrad e reter Brest e vez laouen aotroù maer Plourac’h (22). Derc’hel a ra Yannick Larvor ostaleri-ispiserezh nemeti ar vourc’h vihan war ar maez nepell eus traonienn ar Sent. E-pad ar c’henfinañ en doa kendalc’het Yannick da verzhañ laezh, toazennoù hag all... butun memes ! Met gwerennad ebet betek ar mintin-mañ. "Un dra ispisial hon eus bevet" eme Yannick Larvor.\nTud Plourac’h a oa kontant e vefe digor an davarn en-dro. "Tro pemp den warn-ugent zo tremenet abaoe 8 eur ha n’eo ket kreisteiz c’hoazh". Plijadur ’zo en ostaleri ! Goude un diouer hir e plij d’ar glianted kemer ur banne pe zaou. "An dra-se n’eus manket d’an dud." Kaozeal, klevet... pep hini a lavar e sonj. "Le parlement du peuple eo" a gustum lavaret an aotroù maer. "Marteze n’eo ket ken gwir e kêr, met e-barzh ur barrez vihan e plij d’an dud en em gavout en davarn evit eskemm."\nGwellekaat ar plas\nE keit-se, eo paseet mat servij kreisteiz an Tir na n'og e Brest. "Tremenet eo !" Disammet eo Tangi Peton. Nec’het e oa un tamm gant dervezh bras an distro. "N’eo ket bet aes ! Daouzek pe trizek pratik o deus dijunet war al leurenn. Gant an taolioù hon eus, ne oa ket posupl lakaat muioc’h a dud. A-raok e vijemp bet gouest da zegemer tregont pe daou-ugent den. Eüruzamant n’eus ket bet re a dud. N’hon eus nac’het den ebet. Dav e vo deomp klask azasaat gwelloc’h an taolioù evit gwellekaat ar plas !"\nPrest eo bremañ da resev klianted an noz. Boued ebet. Evajoù tra ken. "Ne vo ket posupl chom er c’hontouer da evañ. Ret e vo d’ar pratikoù mont d'un daol, er-maez pe en diabarzh. Ha lakaat ur maskl evit fival en ostaleri." Abalamour d’an diaesterioù-se o deus divizet ostalerioù ha pretioù’zo chom serr, hag digeriñ en-dro diwezhatoc’h pa vint prest.\nRet e vo d’an holl cheñch o boazioù. Kenderc’hel gant ar jestroù herzel ha profitañ er memes koulz eus ur prantad laouenek. Setu soñj merour ur pub all en Oriant, Tavarn ar roue Morvan, tost ouzh kalon an dud a blij dezho sevenadur ar vro. Du-se eo paseet mat an dervezh kentañ daoust d’ar protokol yec’hedel. "Dreist eo bet ! Klianted ha mignoned dezho zo deuet. Brezhoneg a oa da glevet war ar blasenn". Un nevezinti abaoe daou viz hanter.\ncopier le lien https://france3-regions.francetvinfo.fr/bretagne/ouzh-taol-tavarniou-ha-pretiou-zegemer-ac-hanoc-h-dro-1836642.html\nculture bretonne culture culture régionale déconfinement société économie\nAccueil > Bretagne > Finistère > Ouzh taol : tavarnioù ha pretioù a zegemer ac’hanoc’h en-dro !


Schermer (kumun) - Wikipedia\nSchermer (distagañ : ) a zo ur gumun e proviñs Noord-Holland en Izelvroioù. Dont a ra hec'h anv eus an nederlandeg "skir mere", a dalvez "lenn lufrus" (Groenedijk, 2000). 64,44 km² eo gorread Schermer, ha d'an 31 a viz Mae 2009 e oa 5 331 annezad enni. Ar c'hêrioù, kêriadennoù ha distrigoù da-heul a ya d'ober kumun Schermer : Driehuizen, Grootschermer, Oterleek, Schermerhorn, Stompetoren, Zuidschermer. An daou ziwezhañ anezho a zo lec'hiet e polder Schermer. War dachenn ar gumun ez eus tri folder all : Oterleek, Mijzenpolder hag Eilandspolder.\nUr veilh e Schermerhorn\nE-tro 800 e oa un daouarc'heg e-lec'h m'emañ Schermer hag ur stêr vihan anvet Schermer a dremene eno. Toullañ a reas mab-den da zastum taouarc'h ken e teuas ar stêr vihan da vezañ ul lenn liammet ouzh ar Zuiderzee e 1250. Er XVIIvet kantved e voe dizouret lodenn vrasañ al lenn war-bouez an hini anvet Alkmaardermeer, er su. E 1635 e voe dizouret 47, 7 km² a bolderioù.\nE kuzul-kêr Schermer ez eus 11 dileuriad :\nGemeentebelangen - 3 dileuriad\nSGOL - 2 zileuriad\nPvdA - 1 dileuriad\nLec'hienn ofisiel Schermer\nAdtapet diwar « https://br.wikipedia.org/w/index.php?title=Schermer_(kumun)&oldid=1861842 »


Gouel Dewi - Wikipedia\nLid Gŵyl Dewi e Caerdydd, e 2008\nGouel Dewi (Dydd Gŵyl Dewi) a lider d’ar 1añ a viz Meurzh e koun sant Dewi pe Divi (war-dro 500–589), paeron Kembre (anavezet e kembraeg evel Dewi Sant).\nDeiziad ar 1añ a viz Meurzh zo bet dibabet evit e lidañ, dre ma varvas Divi, a lavarer, d’ar 1añ a viz Meurzh 589. Abaoe an XVIIIvet kantved eo deuet an devezh-se da vezañ ur gouel broadel e Kembre.\nHengoun[kemmañ | kemmañ ar vammenn]\nSonadegoù, beilhadegoù, koanioù a vez aozet gant kalz kevredigezhioù an devezh-se. Bugale a gustum kemer perzh en eisteddfodoù, ma vezont o seniñ, o kanañ pe o tibuniñ barzhonegoù. E skolioù zo e c’hell bezañ ur penn-devezh vak.\nGant Kembreiz zo e vez douget war-wel, en devezh-se, ur blantenn vihan ouzh o chupenn : ur bourenn (arouez sant Divi) pe ur foeonenn (arouez kembreat an nevezamzer). E kembraeg ez eus ul liamm etre an div blantenn-se dre m’o deus anvioù peuzheñvel : Cenhinen (pourenn) ha Cenhinen Bedr (foeonenn, ger evit ger "pourenn Pêr").\nBanniel Kembre ha banniel sant Dewi a vez dispaket an devezh-se dre Gembre.\nAbaoe un nebeud bloavezhioù e klasker aozañ dibunadegoù e straedoù Kerdiz da lidañ ar gouel, war skouer ar pezh a reer en Iwerzhon da-geñver Gouel Sant Padrig. Dre ar bed a-bezh e vez lidet ar gouel gant kevredigezhioù Kembreiz divroet, a ginnig sonadegoù ha koanioù. E 2006 e oa bet sklêrijennet savadur an "Empire State Building", er Stadoù Unanet, gant livioù Kembre.\nE Kembre e klever muioc’h-mui a dud o c’houlenn e vefe anavezet ar 1añ a viz Meurzh evel un devezh gouel broadel ha ne vefe ket labouret d’an devezh-se. Hervez ur sontadeg a oa bet graet d’ar 1añ a viz Meurzh 2006, e vefe 87% eus an dud e Kembre a-du gant ar soñj-se.\nIstor sant Dewi + Banniel sant Dewi e kembraeg pe e saozneg\nDibunadeg e straedoù Kerdiz\nSant Dewi, patrom Kembre\nSaint David's Day - fête de saint David de Galles, e galleg (lec'hienn ortodoks)\nAdtapet diwar « https://br.wikipedia.org/w/index.php?title=Gouel_Dewi&oldid=1824639 »


Geunioù ar Sudd gwelet eus an egor, Mae 1993. Tapet e oa bet al luc'hskeudenn-mañ e-pad mare sec'hañ ar bloaz — padout a ra ar glaveier hañv etre Gouere ha Gwengolo peurliesañ.\nLec'hiadur ar Sudd e su Soudan\nAr Sudd (en Arabeg Sadd, "skoilh") a vez graet eus geunioù divent stummet gant an Nil e Soudan ar Su. Kemm-digemm eo ar vent anezho met, e-pad ar marevezh gleb, e c'hall gorread ar baludeg en em ledañ war ouzhpenn 130 000 km².\nEr Sudd e red ar stêr dre ul luziadeg kanolioù diniver a cheñch ar patrom anezho bep bloaz. Kreskiñ a ra ar papiruz eno e bodoù stank e-touez an dour-chag. Darempredet eo al lec'h gant krokodiled ha dourvarc'hed. A-wechoù e vez stummet un enez gant rouestl ar struj met disc'hraet e vez da c'houde.\nTri hent dour pennañ zo evit treuziñ ar c'heun; Ar Bahr-al-Zaraf ("stêr ar jirafenned"), ar Bahr al-Ghazal ("stêr ar gazeled"), hag ar Bahr al-Jabal ("stêr ar Menez"), homañ ziwezhañ eo an hent pennañ a gas d'an Nil Gwenn. Ur skoilh bras-kenañ eo bet ar Sudd evit an holl ergerzherien aet war-glask eien an Nil. Lod a lakaas mizioù a-raok gellout treuziñ.\nEn e levr The White Nile (an Nil Gwenn) e lavar Alan Moorehead diwar-benn ar Sudd, "N'eus ket e neblec'h all war ar blanedenn ur c'heun ken meurdezuz".\nAr Sudd war Google Map\nAdtapet diwar « https://br.wikipedia.org/w/index.php?title=Sudd&oldid=1824265 »\nKemmoù diwezhañ degaset d'ar bajenn-mañ d'an 10 Gen 2019, da 21:41.


Lazhet zo bet ur gazetennerez italian. Oc’h ober un enklask diwar-benn un trafikerezh danvez pistrius kaset da Somalia e oa. Karget eo polis Italia eus an afer. Un istor diazezet war fedoù gwir...\nDegouezhout a ra Grival hag e vignoned en ur vro dianav dezhe. Buan e komprenont ez eus un dra bennak a ya a-dreuz eno, ha n'eo ket komzoù iskis ur vamm-gozh a zislavaro o soñj.\nEvel bep minitin e oan war an hent Kemper. Teknisian gorreadoù on er prefeti, e servij an aotreoù-bleniañ. Peder eur e oa. Da bemp eur nemet kard e krogan gant ma labour. Glav-pil-polos a oa oc'h ober ha barradoù grizilh kaset gant un avelaj diroll. O kiañ e oa ar rozelloù.\nUr plac'h pennek ha digourdi eus Brest eo Patricia, gouest da vevañ penn-kil-ha-troad, memes pa dro fall an huñvre. Un danevell vuhez fromus maget gant ar boan hag ar spi.\nAn dour, ur gudenn en amzer a-vremañ. N’eo ket kevatal an holl dirak kudenn an dour. Ha gwashoc’h e vo c’hoazh en amzer da-zont, evit ar broioù, evit an dud...\nGoude bezañ bet lennet kalz-kalz a levrioù faltazi evel "Aotrou ar Gwalennoù" hag ur bern re all en deus kroget Umran ASOVAR da skrivañ un nebeud danevelloù. Setu amañ Chase Vaeleg/Abzael, e oberenn gentañ, an hini he deus roet c'hoant dezhañ da skrivañ reoù all...\nE breizhoù a ra “Kalonskorn” outañ. Diseblant e chom an Herzi, koulz pa vez o chaseal euzhviled ha pa vez o c'houzañv dispriz ar re bet gwarezet gantañ. Koulskoude, p'en em gav dirak Vaeleg, muntrer e familh, e teu ar chaseour da vezañ ar paotr Wilhelm en-dro. Ha leun e galon a gounnar. Hogen deuet eo ar suner-gwad da gemenn emañ an dañjer o tostaat. Ret e vo d'an daou chaseour kenlabourat.\nEvit ma vefe diskuilhet an holl sekredoù e vo ret heuliañ Vaeleg betek ar penn diwezhañ.\nChase Vaeleg - Eymrin - 6,00 €\n"Ar chase hag an hudouriezh a zo an div flammenn a domm kalon an Herzhi'n. Hag a dev e gorf.” Eymrin, an Tremener. Tri bloaz war-'n-ugent a-raok ma gejfe Abzael gant Wilhelm e krogas chase Vaeleg, pa oa Abzael diskibl ar brasañ mestr-Herzhi a vefe bet : Eymrin an tremener.\nPeder danevell etre Irak, karterioù diaes ur banlev, un ti war ar maez hag ur geriadenn e Monjerbia. Ur veaj a-vremañ en ur bed a zo tost a-walc'h ouzh hini 2012.\nAr romant polis gwerzhet ar muiañ er bed : ouzhpenn 100 milion a skouerennoù ! Dek... Dek den e-barzh ur maner digenvez war un enez a-vaez da aod an Devon bodet gant un den kevrinus anvet “U. N. Owen”. E-pad koan e vez tamallet ouzh pep hini anezho, gant ur gemennadenn enrollet, kuzhat ur sekred kablus.\nE kornig ma c'halon - 6,00 €\nUn tamm drol ez eo echuet ar bloavezh. Pep hini zo deuet d'e dro betek al lise, amzer da dremen an arnodenn dre-gomz. Evit an arnodennoù dre-skrid hon eus bet ar santimant da vezañ tremenet an eil e-kichen egile. N'hon eus ket bet amzer d'en em gavout, e gwirionez. Nemet amzer ur banne chokolad, en ur c'hafedi, en tu all d'ar straed. Hag echu.\nEus an eil steredenn d'eben - 6,00 €\nDibabet o deus daou zen yaouank kuitaat o bed urzhiet mat evit mont da gantren dre an egor. Avanturioù fentus ha souezhadennoù diniver a vo bevet ganto.\nFake in China - 6,00 €\n«Finnoc’h eget al Louarn, n’eus ket !» a estlammas Alistair Louarn d’e vignon Yann Picoult. Gwelet e vo penaos en em denn al Louarn-se o kemer plas e vignon e-barzh ur vro dianavezet penn-da-benn gantañ...\nGerioù-kroaz - 5,00 €\n100 ger-kroaz - Plijout a ra deoc'h c'hoari gant ar gerioù... Anavezout mat a rit ar brezhoneg... Tapit ur c'hreion ha bec'h de'i !\nGwrac'h ar Menez - 9,00 €\nUn torkad bleunioù, petra dizroukoc'h eget un torkad bleunioù ? Koulskoude m'emañ ar boked-se war ribl un hent war ar maez, pell diouzh pep ti ha ma vez nevezaet anezhañ bemdez dre guzh, hag ouzhpenn-se ma chom mut an dud diwar e benn er gêriadenn, ez eus aze peadra da sachañ evezh neb a dremen. Dreist-holl ma vez Mari ar Stêr anv an tremeniad.\nDisoc'hoù 1 - 20 Diwar 43


Sextus Julius Frontinus (c. 40 – 103) a oa ur skrivagner latin ha politiker roman er Iañ kantved. Jeneral e voe dindan an impalaer Domitianus, e penn an nerzhioù roman e proviñs Britannia ha war harzoù ar Roen hag an Danav.\nE deroù ar bloaz 70, dindan ren Vespasianus, e oa pretor e Roma. E zilez a roas ha lezel e blas gant Titus Flavius Domitianus.\nKaset e voe goude da C'halia ha Germania, etre 71 ha 73, da lakaat ar peoc'h e bro al Lingoned. Konsul e voe teir gwech : suffectus e 74, suffectus e 98, ha dilennet e 100 da heul an impalaer Traianus III.\nJeneral e voe, e penn an armeoù roman en Enez Vreizh hag anvet e voe da c'houarnour proviñs Britannia eus 76 betek 78, dindan an impalaer Vespasianus, war-lerc'h Cerialis. Eno e trec'has ar Silured, e Kembre a hiriv.\nStrategemata : diwar-benn gwidreoù ar brezel.\nDe Aquaeductu urbis Romae : diwar-benn doursanoù kêr Roma.\nAdtapet diwar « https://br.wikipedia.org/w/index.php?title=Sextus_Julius_Frontinus&oldid=1896067 »\nKemmoù diwezhañ degaset d'ar bajenn-mañ d'an 24 C'hwe 2021, da 09:10.


Pajenn:Troude ha Milin - Ar marvailler brezounek.djvu/248 - Wikimammenn\nPajenn:Troude ha Milin - Ar marvailler brezounek.djvu/248\ngant ar pried, ha bez’ e vijenn bet gant-han c’hoaz, mar karjenn beza choumet hep diskouez kroc’henn e-bed d’am c’hoarezed fall. Piou en divije kredet birviken ho divije bet kemend all a fallagriez hag a zroug ouz-inn ? Biskoaz me n’am beuz great drouk, na poan d’ezho. Pa’z int bet eta ken digaloun ouzin, ha pec’hed e ve d’in laerez, diwar ho c’houst, ar c’hillek aour hag ar iar arc’hant ?\nHou-man, o kavout he zro, a ra evel a lavar, ha kuit gant-ho ac’hano hep lavaret kenavezo d’ezho. Lakaat a ra ober eur re voutou dir da genta, ha goude kemeret eur pennad bazik d’he harpa enn hent, ez a da vale bro. Kaset e devoa ive gant-hi aour hag arc’hant, muia ma c’hellaz.\nSetu ’ta brema ar c’hrek iaouank-ma o vont, ha na c’hoar da be leac’h nag etrezek pe vro. Mont a ra ha bale a reaz ken na voe toull he boutou dir. Neuze e laka ober eur re all, eur re houarn a--\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/248&oldid=114289 »\nKemmoù diwezhañ degaset d'ar bajenn-mañ d'an 4 Meu 2018, da 21:15.


Romanos 14 CCO - Jaˋ enˈˊ dseaˋ rúnˈˋ dseaˋ - Bible Gateway\nRomanos 14 Chinanteco de Comaltepec (CCO)\nJaˋ enˈˊ dseaˋ rúnˈˋ dseaˋ quiáˈˉ Dseaˋ Jmáangˉ\n14 Jo̱ fɨ́ɨˉguɨ́ɨ ˈnʉ́ˈˋ, dseaˋ rúˈˋnaaˈ dseaˋ quiáˈˉ Dseaˋ Jmáangˉ, íingˈ˜naˈ røøˋ jaléngˈˋ dseaˋ quiáˈˉ Dseaˋ Jmáangˉ i̱ jaˋ mɨˊ ˈgooˋ teáangˉ teáˋ có̱o̱ˈ˜ júuˆ quiáˈˉ dseaˋ do, jo̱ jaˋ jmooˋnaˈ ta˜ jɨ́ɨngˋ có̱o̱ˈr˜ uíiˈ˜ quiáˈˉ jaléˈˋ e ɨˊ óoˊnaˈ. 2 Co̱ˈ seemˋ dseaˋ quiáˈˉ Dseaˋ Jmáangˉ i̱ ɨˊ dsíiˊ e cuǿømˋ líˋ dǿˈrˉ lɨ́ˈˆ doñiˊ eeˋ jmiñiˇ, jo̱guɨ dsʉˈ seemˋbɨ cajo̱ i̱ jiʉ˜bɨ mɨˊ teáˋ singˈˊ có̱o̱ˈ˜ júuˆ quiáˈˉ Dseaˋ Jmáangˉ jo̱ ɨˊ dsíirˊ e jí̱i̱ˈ˜ ja̱ˈˊbaˈ cuǿøngˋ líˋ dǿˈrˉ. 3 Jo̱ co̱ˈ lajo̱b lɨ́ɨˊ, jo̱baˈ i̱ dseaˋ quiáˈˉ Dseaˋ Jmáangˉ i̱ ɨˊ dsíiˊ e cuǿømˋ líˋ dǿˈrˉ lɨ́ˈˆ doñiˊ eeˋ jmiñiˇ, jo̱baˈ jaˋ cuǿøngˋ faˈ e jmɨjløngˈˆ ˈñiaˈrˊ uíiˈ˜ quiáˈˉ i̱ dseaˋ rúiñˈˋ i̱ gøˈˊ layaang˜ ja̱ˈˊ do; jo̱guɨ i̱ dseaˋ i̱ ɨˊ dsíiˊ e cuǿømˋ líˋ dǿˈrˉ layaang˜ ja̱ˈˊ, jo̱baˈ jaˋ cuǿøngˋ e niˈéiñˉ i̱ dseaˋ rúiñˈˋ i̱ ɨˊ dsíiˊ e cuǿømˋ líˋ dǿˈrˉ lɨ́ˈˆ doñiˊ eeˋ jmiñiˇ. Jo̱ dsʉˈ quiáˈˉ Fidiéeˇ jaˋ eeˋ lɨ́ɨˊ e gøˈˊ dseaˋ lajaléˈˋ, co̱ˈ nɨcaˈímˈˋbre i̱ dseaˋ i̱ lɨ́ɨngˊ lajo̱.\n4 Jo̱ jaˋ dseengˋ faˈ e niˈéenˈ˜ jaangˋ dseaˋ i̱ jmóoˋ ta˜ quiáˈˉ jaangˋguɨ dseaˋ. Dsʉco̱ˈ cuaiñ˜ quiáˈˉ i̱ fii˜ quiʉˈˊ ta˜ quiáˈrˉ dob song caˈuíingˉ guiʉ́ˉ lají̱i̱ˈ˜ ta˜ jmóorˋ o̱si caˈuíingˉ gaˋ é. Jo̱ dsʉˈ guiʉ́bˉ niˈuíingˉ quiáˈrˉ, co̱ˈ eáamˊ ˈgøngˈˊ Fíiˋnaaˈ Dseaˋ Jmáangˉ, jo̱ íˋbingˈ i̱ nijmɨcó̱o̱ˈ˜ e niˈuíingˉ guiʉ́ˉ quiáˈˉ i̱ dseaˋ do.\n5 Jo̱guɨ cajo̱: Seemˋ dseaˋ quiáˈˉ Dseaˋ Jmáangˉ i̱ ɨˊ dsíiˊ e niingˉguɨ e lɨɨng˜ jmɨɨ˜, jo̱guɨ seemˋbɨ cajo̱ i̱ ɨˊ dsíiˊ e røøbˋ lɨ́ɨˊ lajaléˈˋ jmɨɨ˜ jo̱ jaˋ seaˋ jmɨɨ˜ faˈ e niingˉguɨ. Jo̱ dsʉˈ lajaangˋ lajaamˋ dseaˋ ˈnéˉ e ta˜ dsíirˊ røøˋ có̱o̱ˈ˜ lají̱i̱ˈ˜ e ɨˊ dsíirˊ do. 6 Jo̱ co̱ˈ i̱ dseaˋ quiáˈˉ Dseaˋ Jmáangˉ i̱ ɨˊ dsíiˊ e niingˉguɨ e lɨɨng˜ jmɨɨ˜ jo̱ jmóorˋ lajo̱ e laco̱ˈ nijmɨˈgórˋ Fíiˋnaaˈ Fidiéeˇ. Jo̱guɨ i̱ dseaˋ quiáˈˉ Dseaˋ Jmáangˉ i̱ ɨˊ dsíiˊ e cuǿømˋ líˋ dǿˈrˆ lɨ́ˈˆ doñiˊ eeˋ jmiñiˇ jo̱ jmóorˋ lajo̱ e laco̱ˈ nijmɨˈgórˋ Fíiˋnaaˈ Fidiéebˇ cajo̱, jo̱guɨ cuøˈˊbre guiˈmáangˈˇ dseaˋ do. Jo̱guɨ i̱ dseaˋ quiáˈˉ Dseaˋ Jmáangˉ i̱ ɨˊ dsíiˊ e lají̱i̱ˈ˜ ja̱ˈˊbaˈ cuǿøngˋ líˋ dǿˈrˉ jo̱ jmóorˋ lajo̱ e laco̱ˈ jmɨˈgórˋ Fíiˋnaaˈ Fidiéeˇ jo̱guɨ cuøˈˊbre guiˈmáangˈˇ dseaˋ do cajo̱.\n7 Jo̱ jí̱i̱ˈ˜ jaangˋ jneaa˜aaˈ, dseaˋ lɨ́ɨˊnaaˈ dseaˋ quiáˈˉ Dseaˋ Jmáangˉ, se̱e̱ˉnaaˈ la neˋnaaˈ yee˜naaˈ o̱ˈguɨ júungˉnaaˈ la neˋnaaˈ yee˜naaˈ cajo̱. 8 Co̱ˈ song se̱e̱ˉnaaˈ fɨˊ jmɨgüíˋ la, lɨ́ɨˊ lajo̱ e laco̱ˈ e jmɨˈgooˉnaaˈ Fíiˋnaaˈ Dseaˋ Jmáangˉ; jo̱guɨ song catɨ́ˋ íˈˋ e nijú̱u̱ˆnaaˈ, lɨ́ɨˊ lajo̱ e laco̱ˈ e nijmɨˈgooˉnaaˈ Fíiˋnaaˈ Dseaˋ Jmáamˉ cajo̱. Jo̱ jaˋ e lɨ́ɨˊ song se̱e̱ˉnaaˈ fɨˊ jmɨgüíˋ la o̱si nijú̱u̱ˆnaaˈ é, co̱ˈ dseaˋ quiáˈˉ Dseaˋ Jmáamˉ lɨ́ɨˊnaaˈ. 9 Jo̱ cajúngˉ Dseaˋ Jmáangˉ, jo̱ mɨ˜ cangɨ́ˋ jo̱, cají̱ˈˊtu̱r caléˈˋ catú̱ˉ; jo̱ calɨ́ˉ lajo̱ e laco̱ˈ nɨlɨ́ɨiñˊ Fii˜ quíˉnaaˈ, dseaˋ se̱e̱ˉnaaˈ fɨˊ jmɨgüíˋ la, jo̱guɨ lajo̱b lɨ́ɨiñˊ Fii˜ cajo̱ quiáˈˉ jaléngˈˋ dseaˋ quiáˈrˉ i̱ nɨcajúngˉ.\n10 Jo̱ co̱ˈ lajo̱b lɨ́ɨˊ, jo̱baˈ jaˋ fɨˊ seaˋ quíiˈˉ faˈ e niˈéenˈ˜ dseaˋ rúnˈˋ dseaˋ quiáˈˉ Dseaˋ Jmáangˉ, o̱ˈguɨ faˈ e nijǿønˈ˜re e uǿngˉguɨ cajo̱. Co̱ˈ té̱e̱ˊ óoˊnaˈ e lajaangˋ lajaamˋ jneaa˜aaˈ ˈnéˉ ngɨɨng˜naaˈ fɨˊ quiniˇ Dseaˋ Jmáangˉ mɨ˜ tɨˊ lɨ˜ nitɨ́ˉ íˈˋ lajo̱ e laco̱ˈ dseaˋ do niquidsirˊ íˈˋ quíˉiiˈ laco̱ˈ sɨˈíˆ. 11 Co̱ˈ lalab féˈˋ Fíiˋnaaˈ Fidiéeˇ fɨˊ ni˜ jiˋ quiáˈrˉ:\nJnea˜ Fidiéeˇ fáˈˉa e dseángˈˉ e jáˈˉbaˈ e seenˉ,\njo̱guɨ fɨˊ quiniˇbaa lɨ˜ nisíˈˋ lajɨɨngˋ dseaˋ uǿˉ jnir˜ e laco̱ˈ nijmiféiñˈˊ jnea˜,\njo̱guɨ nijíñˈˉ e jí̱i̱ˈ˜ jneab˜ Fidiéeˇ.\nJo̱ lanab féˈˋ Fidiéeˇ fɨˊ ni˜ jiˋ quiáˈrˉ.\n12 Jo̱ co̱ˈ lajo̱b nilíˋ, jo̱baˈ lajaangˋ lajaamˋ jneaa˜aaˈ ˈnéˉ e niguiéeˆnaaˈ júuˆ fɨˊ quiniˇ Fidiéeˇ mɨ˜ tɨˊ lɨ˜ nitɨ́ˉ íˈˋ e niquidsirˊ íˈˋ quíˉiiˈ.\nJaˋ jmooˈˋ e niténgˈˋ dseaˋ rúnˈˋ fɨˊ ni˜ dseeˉ\n13 Jo̱ co̱ˈ lajo̱b lɨ́ɨˊ, dseaˋ rúˈˋnaˈ dseaˋ quiáˈˉ Dseaˋ Jmáangˉ, jo̱baˈ jaˋ ˈnéˉ e éeng˜naaˈ jaléngˈˋ dseaˋ rúˈˋnaaˈ. Co̱ˈ lɨ́ˈˆ lɨˊ ˈnéˉ e nijmɨˈúungˋnaˈ e jaˋ nijméeˆnaˈ jí̱i̱ˈ˜ co̱o̱ˋ e gaˋ e dseáangˈ˜ e niténgˈˋ dseaˋ rúngˈˋnaˈ fɨˊ ni˜ dseeˉ o̱si e nitʉ́rˋ e jáˈˉ lɨ́ɨiñˋ júuˆ quiáˈˉ Dseaˋ Jmáangˉ é. 14 Jo̱guɨ jnea˜, laˈeáangˊ e lɨ́ɨnˊn jaangˋ dseaˋ i̱ jmóoˋo lají̱i̱ˈ˜ e iing˜ Fíiˋnaaˈ Dseaˋ Jmáangˉ, jo̱baˈ eáamˊ nɨta˜ dsiiˉ e lajalébˈˋ e quieeˇnaaˈ e seaˋ fɨˊ jmɨgüíˋ la jmangˈˉ e guiʉ́bˉ lɨ́ɨˊ. Jo̱ dsʉˈ seemˋ dseaˋ i̱ ɨˊ dsíiˊ e seabˋ e jaˋ dseengˋ, jo̱baˈ lajo̱b lɨ́ɨˊ dsʉˈ lají̱i̱ˈ˜ quiáˈˉ i̱ dseaˋ íbˋ. 15 Jo̱guɨ song có̱o̱ˈ˜ jaléˈˋ e cøˈˆnaˈ seemˋ dseaˋ rúngˈˋnaˈ dseaˋ quiáˈˉ Dseaˋ Jmáangˉ i̱ jaˋ tɨˊ dsíiˊ jaléˈˋ e jmooˋnaˈ do, jo̱ song lajo̱b lɨ́ɨˊ, jo̱baˈ lafaˈ jaˋ jmiˈneáamˋbaˈ i̱ dseaˋ rúngˈˋnaˈ do jóng. Jo̱ uíiˈ˜ e lajo̱b lɨ́ɨˊ, jo̱baˈ fɨ́ɨˉɨ ˈnʉ́ˈˋ e jaˋ cuǿøngˋ e có̱o̱ˈ˜ jaléˈˋ e cǿˈˋnaˈ nijméˉ e niténgˈˋ dseaˋ rúngˈˋnaˈ fɨˊ ni˜ dseeˉ, co̱ˈ uíiˈ˜ i̱ dseaˋ íˋbingˈ e cajúngˉ Dseaˋ Jmáangˉ fɨˊ dseˈˋ crúuˆ. 16 Jo̱baˈ fɨ́ɨˉɨ ˈnʉ́ˈˋ, jaˋ jmooˋnaˈ jí̱i̱ˈ˜ co̱o̱ˋ e laco̱ˈ dseáangˈ˜ e niféˈˋ dseaˋ gaˋ uii˜ quiáˈˉ jaléˈˋ e ɨˊ óoˊnaˈ e guiʉ́ˉ. 17 Jo̱ mɨ˜ Fidiéeˇ quie̱rˊ nifɨˊ quíˉnaaˈ, joˋ quiʉˈˊguɨ ta˜ quíˉiiˈ faˈ jaléˈˋ e quieeˇnaaˈ o̱si jaléˈˋ e ˈnéˈˆnaaˈ é, co̱ˈ e labaˈ e eáangˊguɨ ˈnéˉ nijmóˆooˈ laˈeáangˊ có̱o̱ˈ˜ Jmɨguíˋ quiáˈˉ Fidiéeˇ, e se̱e̱ˉnaaˈ e jmooˉnaaˈ laco̱ˈ iing˜ Fidiéeˇ, jo̱guɨ e se̱e̱ˉnaaˈ juguiʉ́ˉ júuˆ røøˋ, jo̱guɨ e iáangˋ dsiˋnaaˈ cajo̱. 18 Jo̱ i̱ dseaˋ i̱ jmóoˋ lana có̱o̱ˈ˜ lají̱i̱ˈ˜ e ta˜ e cangɨ́ɨiñˋ quiáˈˉ Dseaˋ Jmáangˉ, jo̱baˈ i̱ dseaˋ íˋ jmiˈiáamˋbre dsíiˊ Fidiéeˇ jo̱guɨ guiʉ́bˉ féˈˋ jaléngˈˋ dseaˋ rúiñˈˋ uíiˈ˜ quiáˈrˉ cajo̱.\n19 Jo̱ lana fɨ́ɨˉɨ ˈnʉ́ˈˋ, dseaˋ rúˈˋnaaˈ, e contøømˉ ˈnéˉ e nijmɨˈúungˋnaaˈ e nijmóˆooˈ jaléˈˋ e laco̱ˈ nilɨse̱e̱ˉnaaˈ juguiʉ́ˉ júuˆ røøˋ có̱o̱ˈ˜ jaléngˈˋ dseaˋ rúˈˋnaaˈ, jo̱guɨ cajo̱ e nijmɨcó̱o̱ˈ˜ rúˈˋnaaˈ e laco̱ˈ nilíˈˋnaaˈ e teáˋguɨ nisíngˈˉnaaˈ có̱o̱ˈ˜ júuˆ quiáˈˉ Dseaˋ Jmáangˉ. 20 Jo̱ uíiˈ˜ có̱o̱ˈ˜ jaléˈˋ e cøˈˆnaˈ jaˋ jmooˋnaˈ e laco̱ˈ dseáangˈ˜ niˈíingˉ lají̱i̱ˈ˜ e jmóoˋ Fidiéeˇ có̱o̱ˈ˜ lajaangˋ lajaangˋ dseaˋ quiáˈrˉ. Jo̱ dseángˈˉ e jábˈˉ, guiʉ́bˉ lajaléˈˋ e gøˈˊ dseaˋ, dsʉˈ e dobaˈ jaˋ dseengˋ e song có̱o̱ˈ˜ jaléˈˋ e cøˈˆnaˈ do nijméˉ e niténgˈˋ dseaˋ rúngˈˋnaˈ dseaˋ quiáˈˉ Dseaˋ Jmáangˉ fɨˊ ni˜ dseeˉ. 21 Jo̱baˈ guiʉ́ˉguɨ e jaˋ cøˈˆnaˈ ngúuˊ o̱ˈguɨ uˈˆnaˈ jmɨ́ˈˆ mɨ́ˈˆ huɨɨngˋ jǿˈˆ o̱ˈguɨ jméeˆnaˈ jí̱i̱ˈ˜ co̱o̱ˋ e laco̱ˈ dseáangˈ˜ e niténgˈˋ dseaˋ rúngˈˋnaaˈ dseaˋ quiáˈˉ Dseaˋ Jmáangˉ fɨˊ ni˜ dseeˉ. 22 Jo̱baˈ fɨ́ɨˉɨ ˈnʉ́ˈˋ e jí̱i̱ˈ˜ yaam˜baˈ ˈnéˉ ñíˆnaˈ fɨˊ quiniˇ Fidiéeˇ jial tíiˊ jáˈˉ lɨ́ɨngˋnaˈ cuaiñ˜ quiáˈˉ e jo̱. Jo̱ eáamˊ juguiʉ́ˉ quiáˈˉ i̱ dseaˋ i̱ ta˜ dsíiˊ e guiʉ́bˉ jaléˈˋ e jmóorˋ, co̱ˈ jaˋ cuøˈˊ dseeˉ ˈñiaˈrˊ lajeeˇ e jmóorˋ lajo̱. 23 Jo̱guɨ dsʉˈ song seaˋ co̱o̱ˋ jmiñiˇ e ta˜ dsíiˊ i̱ dseaˋ íˋ e jaˋ cuǿøngˋ líˋ dǿˈrˉ jo̱ song cagǿˈrˋ e jo̱, jo̱baˈ dseebˉ caˈéerˋ jóng fɨˊ quiniˇ Fidiéeˇ, co̱ˈ dseángˈˉ jaˋ tab˜ dsíirˊ e cajméerˋ e guiʉ́ˉ mɨ˜ cajméerˋ e jo̱.


Mezheven 2011 e Breizh - Wikipedia\nMezheven 2011 e Breizh\n../.. 2006 2007 2008 2009 2010\n2012 2013 2014 2015 2016 ../..\n1990 2000 - Bloavezhioù 2010 - 2020 - 2030\n2010 e Breizh - 2011 e Breizh - 2012 e Breizh\n2011 e Breizh\nYaou 2 a viz Mezheven : Tro Menez Are e Gwimilio.\nSadorn 4 a viz Mezheven : Taol-Lañs e Karaez\nGwener 10, Sadorn 11, Sul 12 a viz Mezheven : Gouel Broadel ar Brezhoneg e Kawan.\nSadorn 18 a viz Mezheven : manifestadeg, anvet "Breizh o stourm", e Naoned evit adunvaniñ departamant Liger-Atlantel gant rannvro Breizh.\nLun 20 a viz Mezheven : savet eo an aozadur ICANN (Internet Corporation for Assigned Names and Numbers) a-du gant aotren krouidigezh anvioù domanioù Internet nevez, gant lostgerioù en o dibenn da venegiñ anvioù embregerezhioù prevez pe anvioù rannvroioù ha kêrioù. Kement-se a c'hallfe disoc'hañ war krouidigezh an anv domani .bzh a-benn 2013.\nGwener 24 a viz Mezheven : e Breizh emañ Carwyn Jones, kentañ ministr Kembre, ha degemeret eo bet e Kuzul ar Rannvro, gant ar guzulierien o kanañ Bro gozh ma zadoù.\nYaou 30 a viz Mezheven : un danvez-lezenn war ar yezhoù hag ar sevenadurioù "rannvroel" kinniget er Sened gall gant Robert Navarro ha senedourien all eus ar Strollad Sokialour zo bet breutaet gant ar senedourien. N'eus bet votadeg ebet na disoc'h ebet.\nAdtapet diwar « https://br.wikipedia.org/w/index.php?title=Mezheven_2011_e_Breizh&oldid=1333740 »\nKemmoù diwezhañ degaset d'ar bajenn-mañ d'an 3 Her 2012, da 18:54.


Logo al lid Emmy Awards aozet gant an International Academy of Television Arts and Sciences\nEmmy Award, berraet e Emmy, a vez graet eus prizioù evit enoriñ aktourien evit rolloù brudet er skinwel. Ar memes-re int evit an Academy Award (evit ar filmoù), an Tony Award (e-bed ar c'hoariva), hag ar re Grammy Award (evit ar sonerezh). A-feur ma z'eo aet an amzer da goll ez eus bet krouet prizioù disheñvel evit hini an aktourien nemetken.\nDre ma vez roet Emmy Awards e meur a skourr eus an industrielezh skinwel amerikan, e vezont roet e-pad lidoù disheñvel a-hed ar bloaz. An daou lid pouezusañ hag a vez skignet ar muiañ a vez the Primetime Emmys ha the Daytime Emmys, hag a enor al labour kaset da benn evit ar skignoù pemdeziek en Amerika hag ul labour mennet evit ar skignoù pemdeziek dudi.\nTri aozadur distag met liammet kenetrezo zo aozerien al lidoù Emmy Awards: Akademiezh Arzoù ha Skiantoù ar Skinwel (Saozneg: Academy of Television Arts & Sciences (ATAS)), an National Academy of Television Arts & Sciences (NATAS), hag an International Academy of Television Arts & Sciences (IATAS). Pep hini anezho a vez fiziet ennañ lidoù an Emmy Awards hervez skourroù disheñvel.\nAdtapet diwar « https://br.wikipedia.org/w/index.php?title=Emmy_Awards&oldid=1960734 »\nKemmoù diwezhañ degaset d'ar bajenn-mañ d'an 17 C'hwe 2022, da 07:10.


Greunland - Wikipedia\nEnezenn vrasañ ar bed eo Greunland (greunlandeg : Kalaallit Nunaat), tost da Veurvor Arktika. War-dro 81% eus he gorread zo goloet gant skorn. Gant se emañ an annezidi o chom e kreisteiz ar vro.\nKalaallit Nunaat (greunlandeg)\nBanniel Greunland Skoed Ardamez\nYezhoù ofisiel Greunlandeg\nPenn ar stad Margrethe II\nKentañ Ministr Múte Bourup Egede\n- e 2014, war-dro\n- Stankter ar boblañs\nStatud politikel Demokratelezh emren\nKod war ar Genrouedad .gl\nKod pellgomz 299\nTrevadennet e voe Greunland gant tud deuet eus Norvegia. E-pad meur a gantved e voe stag ouzh ar rouantelezh unanet a oa Norvegia ha Danmark ouzh hec'h ober. Hag e 1814 e chomas e dalc'h Danmark, pa voe distaget Norvegia diouzh Danmark. Dont a reas Greunland da vezañ ul lodenn da vat eus Rouantelezh Danmark e 1953. Gant parlamant Danmark (ar Folketing) e voe roet ur statud emrenerezh (hjemmestyre) d'ar vro d'ar 1añ a viz Mae 1979, ha lakaet e voe da dalvezout er bloavezh war-lerc'h.\nRouanez Danmark, Margrethe II, eo penn ar stad.\nEr ragistor e oa tud o vevañ e Greunland. Met pa erruas Vikinged eus Island, e 986, e oa didud ar vro war a seblant. En em ziazezañ a reas an drevadennerien e daou lec’h, ha goude tri, e beg kreisteiz ar vro, hag eno e chomas o diskennidi e-pad meur a gantved. Gant ar Vikinged-se, degaset gant Erik ar Ruz, e voe roet an anv "Greunland" d’ar vro, diwar an norseg Grænland, ar vro c'hlas. Roet e vije bet an anv-se dezhi evit lakaat Islandiz d’en em staliañ enni. Met marteze e oa un tamm mat tommoc’h an hin eno en amzer-hont. Un displegadenn all zo : war gartennoù kozh 'zo e weler ar stumm Gruntland (a vefe diwar grunt, bas, ha land, douar, bro). Daoust hag ar stumm danek grøn a vije bet ur skrivad fall evit grunt, den ne oar.\nKenvevañ a reas Lec'hlenniz gant Inuit erruet er vro war o lerc’h. Ur wech kristenaet Vikinged Skandinavia e voe krouet un eskopti e Greunland ivez. E 1386 e teuas Greunland da vezañ ul lodenn eus Unaniezh Kalmar ha goude-se eus rouantelezh doubl Danmark-Norvegia.\nGoude pemp kant vloaz ez eas an trevadennoù da get, marteze a-walc’h dre ma oa cheñchet an hin, deuet da vezañ kalz yenoc’h er XVvet kantved, da vare Hoalad ar Skorn bihan. Diwar eskern eus ar mare-hont zo bet kavet gant henoniourien e c’heller lavaret e oa isvaget ar boblañs.\nE dalc’h Danmark e voe an drevadenn goude Feur-emglev Kiel (1815).\nKlask a reas Norvegia aloubiñ reter Greunland er blovezhioù 1920, met skaret e voe an dizemglev etre Danmark ha Norvegia gant ur varnadenn rentet gant Lez-varn etrebroadel Kevre ar Broadoù a lavaras e oa Greunland da vat e dalc'h Danmark.\nN’eo ket goloet penn pellañ hanternoz Greunland gant skorn, rak re sec’h eo an aer eno evit ma c’hellfe kouezhañ an erc’h zo ezhomm kaout evit krouiñ skornegoù. Ma teufe skornegoù Greunland da deuziñ penn-da-benn e teufe ar vro da vezañ un enezeg moarvat, kentoc’h eget un enezenn vras.\nUnpenn Danmark eo penn ar stad, da lavaret eo bremañ, ar Rouanez Margrethe II. Gant gouarnamant Danmark e vez anvet un Rigsombudsmand, ur gouarner hep kalz a c’halloud zo o tileuriañ gouarnamant Danmark hag ar Rouanez.\nUr parlamant zo, ennañ 31 c’hannad dilennet evit pevar bloaz. Renet e vez ar gouarnamant gant ar C'hentañ Ministr.\nN’eo ket ezel Greunland eus Unaniezh Europa (kuitaet e oa bet Kumuniezh Europa gant Greunland e 1985), daoust m’eo Danmark un ezel eus un Unaniezh. Renet eo an darempred etre ar vro hag Unaniezh Europa gant un emglev ispisial.\nDiazezet eo armerzh Greunland war ar pesketaerezh hag an ezporzhiañ pesked. Chevr eo a vez ezporzhiet dreist-holl. An eztennañ hidrokarbidennoù ha metaloù n’eo ket kroget da vat, met emsav e c’hellfe bezañ a-benn un nebeud bloavezhioù. Krog eo an touristerezh da ziorren, met ker-ruz eo ar beajoù da vont di evit an estrenien.\nDiv yezh ofisiel zo er vro : ar greunlandeg (Kalaallisut), yezh an Inuit, hag an daneg. Gant al lizherenneg latin e skriver ar greunlandeg ha n’eo ket gant al lizherenneg ispisial a vez implijet evit skrivañ yezh an Inuit e Kanada. Mont a ra an Inuit d’ober 88% eus an annezidi, an 12% all zo Daned dreist-holl.\nGreenland Homerule – Lec’hienn ofisiel\nGreenland – Lec’hienn CIA\nAdtapet diwar « https://br.wikipedia.org/w/index.php?title=Greunland&oldid=1901134 »\nKemm diwezhañ d'an 23 Ebr 2021 da 17:52\nKemmoù diwezhañ degaset d'ar bajenn-mañ d'an 23 Ebr 2021, da 17:52.